इजरायल के महाराष्ट्र करत नफ्ताली बेनेट बन गइलन पीएम – टटका खबर\nJun 14, 2021 इजरायल, नफ्ताली बेनेट, बेंजामिन नेतन्याहू\nटटका खबर, सोमार, जेठ अँजोरिया चउथ, 2078 विक्रमी\nअमेरिका से इजरायल आइल विस्थापित परिवार में 25 मार्च 1972 के जनमल नफ्ताली बेनेट काल्हु 13 जून 2021 के इजरायल के 13 वाँ पीएम बन गइलन. एकरा पहिले ऊ बारह बरीस से लगातार इजरायल के पिछला पीएम बेजामिन नेतन्याहू के सरकार में पिछला साल ले मंत्री रहलन बाकिर बाद में उऩुका से अलग हो के भानुमति के कुनबा बिटोर के खुद पीएम बन गइलन. उनुका के पीएम बनावे वाली गठजोड़ में तरह तरह के विचार धारा वाला गोलन का साथही अरब आ फिलिस्तिनियन के समर्थको शामिल बाड़ें. एकरा बावजूद 120 सदस्यन वाली इजरायली संसद नेसेट में उऩुका 60 सदस्यन के समर्थन मिलल आ एगो सदस्य वोट में शामिल ना भइलन. एह तरह उनुका लगे महज एक वोट के बहुमत बा जवन कहियो घसकि सकेला. बेनेट के मंत्रीमंडल में9गो महिला मंत्रियन का साथे कुल 27 गो मंत्री बनावल गइल बाड़ें. बेनेट से अधिका समर्य़न त नेसेट के स्पीकर चुनाइल मिकी लेवी के मिलल जिनकर समर्थन नेसेट के 67 गो सदस्य कइलन.\nनेसेट में उनुकर पहिला संबोधन का दौरान जम के हुल्लड़बाजी भइल आ उनुका के अपराधी आ झूठा ले कहल गइल. बेनेट कहलन कि अगर ई सरकार ना बनीत त दोसर चुनाव करावे के पड़ल रहीत जवना चलते इजरायली समाज में विभाजन बढ़ गइल रहीत.\nअरब आ फिलिस्तिनियन से सहानुभूति राखे वालन के समर्थन का बावजूद बेनेट कहलन कि ऊ कनवो हालत में ईरान के परमाणु ताकत ना बने दीहें.\nगठबन्हन के शर्त मुताबिक बेनेट सितम्बर 2023 ले पीएम रहीहें आ ओकरा बाद गठबन्हन में शामिल एश अतीद गोल के नेता यायर लेपिड के पीएम बनावल जाई.\nउऩुका बाद बोलत बारह बरीस ले इजरायल के निर्बाध पीएम रहल नेतन्याहू कहलन कि एह खतरनाक सरकार के ऊ गिरा के रहीहें. कहलन कि अन्तर्राष्ट्रीय दबाव ना झेल पावे वाली ई सरकार इजरायल का हित मे नइखे.\nएगो ओपिनियन पोल में पता चलल बा कि इजरायल के लोगो एह सरकार के लमहर जिनिगी के भरोसा नइखे करत. बाकिर नेतन्याहू के बापसी के डर आ चुनाव में अपना समर्थकन के नाराजगी के डर मिल के एह नापाक गठबन्हन के सरकार कुछ दिन ले चल जरुर जाई.


केतना मुश्किल बा: डाॅ0 रामनिवास 'मानव' के भोजपुरी में अनुवादित कविता-संग्रह | जोगीरा\nHome भोजपुरिया बस्ता | भोजपुरी किताब केतना मुश्किल बा: डाॅ0 रामनिवास ‘मानव’ के भोजपुरी में अनुवादित कविता-संग्रह\nकेतना मुश्किल बा के अनुवादक डाॅ0 भगवानसिंह ‘भास्कर’ के ओर से\nदुनिया में कुछ चीज सुन्दर होली, कुछ असुन्दर। सुन्दर चीजन के देखिके आदमी प्रसन्न हो जाला आ असुन्दर चीजन के देखि के नाक-भौं सिकोड़ ले ला। ‘साहित्य-प्रभा’ पत्रिका के सम्पादक चन्द्रसिंह तोमर ‘मयंक’ के साहित्यिक आयोजन प्रकृति के सुकुमार कवि सुमित्रानन्दन पन्त के जन्मस्थली कौसानी में 27 आ 28 जून, 2007 के रहे। ‘मयंक’ जी के निमंत्राण मिलल हमरा के सम्मानित करे के। हम बहुत खुश भइलीं कि चलऽ, एही बहाने पन्त जी के जन्मभूमि के दर्शन होई।\nहम एगो गैर साहित्यिक पेशा में बानीं जहां साहित्य के कवनों महत्त्व नइखे। इहे ना, साहित्य के नाम पर लोग मजाक करे से भी बाज ना आवे। अइसन स्थिति में साहित्यिक कार्य के नाम पर छुट्टी मिले के त कवनो सवाले नइखे। पदाधिकारी रहला के चलते हमार दायित्व भी अउर लोगन से बेसी रहेला। संयोग से एही बीचे हमार स्थानान्तरण मैरवा से महाराजगंज हो गइल। हम महाराजगंज में योगदान करिके छुट्टी में चल दीहलीं। कवनों प्रभार ना रहला से आ तुरंते योगदान कइला से छुट्टी मिले में ज्यादा दिक्कत ना भइल।\nकौसानी पहुंचि के हमरा बहुत खुशी भइल। शुरू में हमरा के सिवान के साहित्यकार जानिके साहित्यकार भाई लो हमार खूब मजाक उड़ावल। ओइजा देशभर के लगभग पांच दर्जन से बेसी साहित्यकार रहे लो। रात में कवि-सम्मेलन भइल। कवि-सम्मेलन में हिसार (हरियाणा) के डाॅ0 रामनिवास ‘मानव’ के कविता सुनि के हम बहुत प्रसन्न भइलीं। भाव, भाषा, शिल्प आ प्रस्तुति, हर दृष्टि से कविता बेजोड़ रहलीसन। उहां के कविता के खूब प्रशंसा\nभइल। खूब ताली बजलीसन। पूछला पर मालूम भइल कि हिन्दी-कविता के विभिन्न विधा में उहां के दुई दर्जन से बेसी किताब प्रकाशित बाड़ीसन। हरियाणा, उत्तराखण्ड, गुजरात आ महाराष्ट्र आदि राज्यन में उहां के साहित्य, विशेषकरि के कविता के काफी प्रतिष्ठा बा। हम सोचे लगलीं कि डाॅ0 ‘मानव’ के कुछ चुनल कवितन के भोजपुरी में अनुवाद करब। फेर सोचलीं कि जे भोजपुरी जानता, ऊ हिन्दीओ जानता। त फेर ओकरा खातिर हिन्दी-कवितन के भोजपुरी अनुवाद कहां तक उचित बा ?\nकौसानी में एकरा पहिले एगो घटना घट चुकल रहे। कार्यक्रम के पहिलका दिने सांझ के बेरा। कार्यक्रम गांधी आश्रम कौसानी में रहे। एह से गांधी जी के नियम के अनुसार सांझ के बेरा प्रार्थना-‘रघुपति राघव राजाराम’ भइल। फेर आयोजक ‘मयंक’ जी के मेहरारु दूगो भजन अपना सुरीली आवाज में सुनवली। लोग खूब ताली बजावल। संचालक के लहि गइल। ऊ कहले कि ई त मेहरारू लो का ओर से भइलहा। अब मरदानालो का ओर से हो जाव। सब साहित्यकार लो बगल झांके लागल। केहू ना सुगबुगाइल त हम खाढ़ भइलीं आ आपन दूगो भोजपुरी भजन-‘गोरी ! जइबू ससुररिया कवन दिनवा ?’ आ ‘बतावऽ गोरी ! केकरा से कहां मिले जालू ?’ सुनवलीं। खूब ताली बजलीसन। लोग खूब प्रशंसा कइल।\nरात्रि कवि-सम्मेलन में कविता पढ़े खातिर हम खाढ़ भइलीं। हिन्दी में कविता पढ़े के चहलीं। चारु ओर से हल्ला भइल-‘‘रउवा भोजपुरी में कविता पढ़ीं। रउरा से हमनी भोजपुरी में कविता सुनब।’’ भोजुपुरिये में हम कविता-पाठ कइलीं।\nभोजपुरी क्षेत्रा के बाहर देशभर के हिन्दी के नीमन-नीमन साहित्यकारलो का सामने भोजपुरी के झण्डा गड़ा गइल। भाषण, सरस्वती वन्दना, भजन, कवि-सम्मेलन, सब जगे हम आ हमार भोजपुरी आगे-आगे रहल। जे सिवान के नाम पर हंसत रहे, ऊ समे पीछे हो गइल।\nभोजपुरी के ताकत आ मिठास के अहसास हमरा भइल। हम हिन्दी आ भोजपुरी दूनू भाषा में लिखिले। दूनू भाषा में हमार दू दर्जन किताब प्रकाशित बाड़ीसन। सैकड़ों राष्ट्रीय, अन्तर्राष्ट्रीय आ क्षेत्राीय आयोजनन में हम भाग लीहले बानीं। बिहार के बाहर दिल्ली, विलासपुर (छत्तीसगढ़), रानीगंज (प0 बंगाल), जमशेदपुर (झारखण्ड), राबर्टसगज, देवरिया, खुखुन्दु, गाजीपुर, भाटपार रानी (सब उत्तर प्रदेश) आदि अनेक जगहन पर भोजपुरी के झण्डा\nफहरवले बानीं, बाकिर भोजपुरी भाषी लोगन के बीच। आज हिन्दी भाषी लोगन के बीच भोजपुरी के झण्डा एतना ऊंचा देखिके हमार मन सातवां केतना मुश्किल बा आसमान पर चढ़ि गइल। अपना मातृभाषा के मिठास आ आन्तरिक सौन्दर्य के हमरा साक्षात् दर्शन भइल। हम निश्चय कइलीं कि डाॅ0 रामनिवास ‘मानव’ के सुन्दर कवितन के भोजपुरी के मिठास से सराबोर करब। उहां के हिन्दी कवितन के भोजपुरी के रंग में रंगि देब। उनका कवितन के भोजपुरी में अनुवाद करब। भोजपुरी में एकर जरूरत बा।\nडाॅ0 रामनिवास ‘मानव’ से हमार पहिल परिचय एहीजा भइल। धीरे-धीरे हमनी के परिचय प्रगाढ़ होते चल गइल। हम उहां के कवितन के भोजपुरी अनुवाद करे के आपन इच्छा जतवलीं। उहां के सहर्ष तइयार हो गइलीं। उहां के कहलीं-‘‘हमरा कवितन के अनेक भाषा में अनुवाद हो चुकल बा। भोजपुरी में हमरा कवितन के अनुवाद होखो, ई बहुत खुशी के बात बा। हमनी के हिन्दी के विश्वभाषा जानीले, बाकिर वास्तव में विश्वभाषा भोजपुरी बिया, हिन्दी ना। संसार में हिन्दी के नाम पर जवन प्रतिष्ठा बा, ऊ सब भोजपुरी के ह।\nबाद में डाॅ0 ‘मानव’ आपन कविता हमरा लगे भेज दीहलीं। वोह कवितन के भोजपुरी अनुवाद हम करि दीहलीं। उन्हे अनुवाद- ‘बहुत मुश्किल बा’ रउरा हाथ में बा।\nअनुवाद साहित्य के एगो महत्त्वपूर्ण विधा ह। कवनो भाषा के महत्त्वपूर्ण साहित्य के दोसरा भाषा में अनुवाद करि के वोह भाषा के साहित्य भण्डार भरे के पुरान परम्परा चलि आवत बिया। संसार के प्रायः सब देशन में ई प्रचलन बा। लगभग सब भाषा में अनुवाद के प्रक्रिया चलेले। शेक्सपीयर के अंग्रेजी पुस्तकन के अनुवाद प्रायः हर भाषा में पावल जाला। गोस्वामी तुलसीदास के ‘रामचरितमानस’ आ प्रेमचन्द के ‘गोदान’ उपन्यास के अनुवाद अनेक भाषा में भइल बा।\nभोजपुरी भाषा भी एकर अपवाद नइखे। महाकवि कालिदास के ‘पूर्वमेघ’ के बटोहिया के छन्द में भावानुवाद 1954 ई0 में कैलाशनाथ ओझा कइले रहले। ई मात्रा 16 पृष्ठ के किताब बिया, बाकिर एकर ऐतिहासिक महत्त्व बा। ई भोजपुरी में अनुवाद के पहिल किताब बिया, भले पातरे स्वरूप में सही। एकरा बाद त अनुवाद के एगो सिलसिला चलि पड़ल। अनेक संस्कृत किताबन के भोजपुरी गद्य-पद्य में अनुवाद भइल। एने कुछ दक्षिण भारतीय किताबनो के अनुवाद भइल हा। बाकिर हिन्दी किताब के भोजपुरी अनुवाद शायद नइरवे भइल। हमरा बुझाता कि एह दृष्टिकोण से अपना ढंग के ई पहिल पुस्तक होखी। डाॅ0 रामनिवास ‘मानव’ के आधुनिक युगबोध के मुक्त छन्दवाली कवितन के भोजपुरी-अनुवाद के ऐतिहासिक महत्त्व रही।\nडाॅ0 ‘मानव’ छन्द के मर्मज्ञ कवि बानीं। उहां के अनेक छन्दन में कवितन के रचना करिके विपुल यश अर्जित कइले बानीं। दोहा, त्रिपदी, हाइकू आदि छन्दन में रचल उहां के काव्य पुस्तकन के पढ़े के सौभाग्य हमरा मिल चुकल बा। हिन्दी-साहित्य में उहां के साहित्य-साधना के काफी प्रतिष्ठा बा। ‘बहुत मुश्किल बा’ के प्रकाशन से भोजपुरी के सुधी साहित्यकार, प्रबुद्ध पाठक आ विद्वान लोगन के उहां के कवित्व के सागर में डुबकी लगावे के सुअवसर मिली।\n‘केतना मुश्किल बा’ हमार दोसरकी अनुवाद-पुस्तक ह। एइमें डाॅ0 रामनिवास ‘मानव’ के इक्यावन छन्दमुक्त कवितन के अनुवाद बा। हर कविता अपना-आपमें बेजोड़ बाड़ीसन। हम अनेक छन्दन में, गीतन का रूप में आ मुक्त छन्द में-तीनू तरे से कवितन के रचना कइले बानीं। छन्दमुक्त कवितन के आपन अलगे सौन्दर्य बा। एइमें कवि के तुकबन्दी आ मात्रा के फेरा में ना पड़े के पड़ेला आ एह से एकर उड़ान तनी बेसी ऊंचाई पर हो जाले। डाॅ0 ‘मानव’ के कविता चरम ऊंचाई पर बाड़ीसन। हमरा बुझाता कि ‘केतना मुश्किल बा’ के प्रकाशन से भोजपुरी-साहित्य के श्रीवृद्धि त होखबे करी, ओकरा प्रतिष्ठा में भी चार चांद लाग जाई। हमरा उमेदे ना, विश्वास बा कि भेाजपुरी-जगत् में ‘केतना मुश्किल बा’ के पुरजोर स्वागत होई।\n“केतना मुश्किल बा: भोजपुरी कविता संग्रह” डाउनलोड करे के खातिर क्लिक करी\nBhojpuri Kavita Sangraha\nKetna Mushkil Ba\nकेतना मुश्किल बा\nपिछला लेखएकमुश्त समाधान: भोजपुरी में अनूदित लघुकथा\nअगिला लेखखेसारी लाल यादव की फिल्म भोजपुरी आतंकवादी का मुहूर्त किया गया\nअभिनेत्री अक्षरा सिंह बनी लक्की गर्ल


एडवेंचर आइलैंड - विकिपीडिया\nFind sources: "एडवेंचर आइलैंड" – news · newspapers · books · scholar · JSTOR\nइ क्षेत्र मेट्रो वॉक – कई तरह क अनुभव देवे वाला, एडवेंचर आइलैंड - मनोरंजन पार्क और लैगून - कृत्रिम झील की तौर पर विभाजित कईल गईल बा।\nएडवेंचर आइलैंड अंतरराष्ट्रीय स्तर पर प्रसिद्ध डिजाइन सलाहकार और आर्किटेक्ट फ़ॉरेक कनाडा, मैनेजमेंट सर्विसेज कैलिफ़ोर्निया, इलेक्ट्रासोनीक यूएसए, सिटी डिज़ाइन समूह अमरीका, ड्यू कॅनडा और टीयूवी जर्मनी द्वारा डिजाइन कईल गईल एगो विश्व स्तरीय मनोरंजन पार्क ह। इ 62 एकड़ में फैलल बा। इ पार्क विश्व स्तर प स्वीकार कईल गईल उच्चतम यूरोपीय सुरक्षा मानक डीआईएन-ड्यूश इंस्टिट्यूट फॉर नॉर्मंग क पालन करेला,जवन कि दुनिया भर में शीर्ष मनोरंजन पार्कन द्वारा पालन कईल जाला।\nरिठाला मेट्रो स्टेशन रोहिणी की सामने स्थित, एडवेंचर आइलैंड शहर की सब भागन से मेट्रो से और बाहरी एवं अंदरूनी रिंग रोड से जुड़ल बा।\nमेट्रो वॉक पूरा देश में अपनी तरह क अलग और एकमात्र परियोजना ह। दिल्ली और एन सी आर की फैशन की प्रति रुझान रखे वाला समझदार ग्राहक लोगन खातिर इ एगो खरीदारी क जगह ह। एकरी द्वारा दीहल जाए वाला सुविधा की आधार प मेट्रो के अपनी शहर क केवल एक मात्र फैशन खातिर मशहूर होखले की जगह क गौरव प्राप्त भईल बा। इ ओ ग्राहक लोगन के सेवा देला जे एगो आकर्षक माहौल में शानदार खरीदी का अनुभव प्राप्त कईल चाहेला। एमें एगो मनोरंजन पार्क और एगो पूरी तरह से सुसज्जित खुदरा वाणिज्यिक केंद्र भी शामिल बा जेमें देश की कईगो ब्रांड की साथ खईले पियले क जगह भी बा, ए प्रकार से इ आगंतुकन खातिर एगो पूर्ण मनोरंजन और खरीदारी क स्थल ह। ए सबकी साथ एइजा कई तरह क मनोरंजन क कार्यक्रम क आयोजन भी कईल जाला।\nएइजा इंटरनेट कनेक्टिविटी क भी इन्तेजाम बा। इ नजदीकी मेट्रो स्टेशन से सिर्फ5मिनट की पैदल दूरी पर बा और सिर्फ 10 मिनट की ड्राइव पर एइजा से राष्ट्रीय राजमार्ग बा जवन, सोनीपत, पानीपत, अंबाला, चंडीगढ़ और अन्य उत्तरी बेल्ट्स की ओर जाला।\n↑ "एडवेंचर आइलैंड मनोरंजन पार्क". cleartrip.com.\n↑ "मेट्रो वॉक". appughar.com.\n↑ "यूनिटेक, अंतर्राष्ट्रीय मनोरंजन मनोरंजन पार्क के लिए टाई". financialexpress.com.\n"https://bh.wikipedia.org/w/index.php?title=एडवेंचर_आइलैंड&oldid=510113" से लिहल गइल\nLast edited on9अक्टूबर 2017, at 17:34\nएह पन्ना पर आखिरी बेर संपादन9अक्टूबर 2017 के 17:34 बजे भइल रहल।


कबीर, भोजपुरी एवं चंपारण – Anjoria\nकबीर, भोजपुरी एवं चंपारण\nJul 7, 2013 कबीर, भोजपुरी एंव चंपारण\n– संतोष कुमार\nनवीन जागरण युग के अग्रदूत के रूप में हिंदी साहित्य में स्थापित “कबीर” आजु जनता के हृदय में व्यक्ति के रूप ना बलुक प्रतीक के रूप में प्रतिष्ठित बानी. भगवान् बुद्ध के बाद उत्तर भारत में सामाजिक क्षेत्र में नव चेतना आ मानववाद के स्वर फूँकेवालन में कबीर सबले महान महामानव बानी. इहां के हिंदी के आदि कवि मानल जाला. इहां के परंपरागत काव्य भाषा संस्कृत आ पालि तियाग के जनभाषा अपभ्रंश मिलल हिंदी में आपन बानी मुखरित कइनी. एह शोध आलेख में इ बतावे के कोशिश कइल गइल बा कि कबीर खाली हिंदीये के ना भोजपुरी भासो के आदि कवि हई. कबीर के बिहार प्रान्त के चंपारण क्षेत्र से आ संगे संगे भोजपुरी भाषा से का संबंध बा ओकरे परख करत इ शोध आलेख बा.\nभोजपुरी साहित्य आ भाषा के इतिहास पढ़ला क बाद आ अलग अलग स्त्रोतन के देखला क बाद ई साबित कइल सहज हो गइल बा कि जवना कबीर के जनभाषा अपभ्रंश फेंटल हिंदी के कवि मानल गइल उहां के सही मयने में भोजपुरी भाषा के आदि कवि हई. डॉ. उदय नारायण तिवारी, डॉ. कृष्ण देव उपाध्याय, दुर्गा शंकर प्रसाद सिंह ‘नाथ’, रासबिहारी पाण्डेय, हवलदार त्रिपाठी सहृदय, पं.गणेश चौबे, नर्मदेश्वर सहाय, डॉ. गदाधर सिंह, डा. तैयब हुसैन पीडित, डॉ.राजेन्द्र प्रसाद सिंह आ डॉ. गोरख प्रसाद ‘मस्ताना’ जइसन भारतीय विद्वान अपना किताबन, लेखन, निबंध आ शोध-निबंध के माध्यम से कबीर के भासा तय करे के काम कइले बाडे.\nकबीर चरित्र बोध के मोताबिक कबीर के जनम संवत 1455 वीं (वर्ष 1398) के जेठ पूरनमासी के भइल रहे बाकिर बाबू श्याम सुन्दर दास, डॉ. माता प्रसाद गुप्त, डा. पीताम्बर दत्त बड़थ्वाल जइसन भारतीय विद्वानन का राय में कबीर के जनम के बारे में मतभेद बा.\nकबीर के जनम के बारे में कइगो जनश्रुति बाड़ी स आ कहल जाला कि उहां के एगो विधवा ब्राह्मणी के बेटा रहनी. ऊ ब्राह्मणी कबीर के जनमते उनका के लहरतारा नदी का लगे फेंक दिहली जहवाँ से नीरू आ नीमा नामके जुलाहा दम्पति उनका के उठा के ले अइलें आ उहे बालक आगे चलके कबीर साहेब कहलइलें. मिश्रबंधु एह कथा के मनगढ़त मानेलें आ उनकर कहनाम बा कि संत कबीर वास्तव में नीरू जुलाहा के बेटा रहस.1\nनागरी प्रचारिणी सभा से प्रकाशित कबीर ग्रंथावली में कबीर के वाणी संकलित बा. कबीर के वाणी के भाषा पर विचार करत एकर संपादक लिखत बानी कि “यद्यपि उन्होंने (कबीर ने ) स्वयं स्वीकार किया है कि ‘मेरी बोली पूरबी है’ तथापि खड़ी, ब्रज, पंजाबी, राजस्थानी, अरबी आदि अनेक भाषाओं का पुट भी उनकी उक्तियों पर चढ़ा है.’\nसांचो कबीर खुदे अपना एगो दोहा में आपन भासा भोजपुरी मनले बानी:-\nबोली हमरी पूरब की, हमे लखे नहीं कोय.\nहमके तो सोई लखे, धुर पूरब का होय.\nआचार्य राम चन्द्र शुक्ल आपन हिंदी साहित्य के इतिहास में एह सम्बन्ध में विचार करत लिखत बानी कि “इनकी भाषा सधुक्कड़ी है अर्थात् राजस्थानी, पंजाबी, खडी बोली है, पर रमैणी और सबद में गाने के पद हैं जिनमें काव्य की ब्रजभाषा और कहीं कहीं पूर्वी बोली व्यवहार है. 2\nभोजपुरी भाषा और साहित्य के दूसरका अध्याय ‘भोजपुरी साहित्य, भोजपुरी भाषा और साहित्य’ में डॉ. उदय नारायण तिवारी जी लिखले बानी कि ‘‘यद्यपि अत्यन्त प्राचीनकाल से बनारस का सांस्कृतिक सम्बन्ध मध्यदेश से रहा है तथापि उसकी भाषा तो स्पष्ट रूप से मागधी की पुत्री है. यह बोली बनारस के पश्चिम मिर्जामुराद थाना से दो तीन मील और आगे तमन्चाबाद तक बोली जाती है वस्तुतः यही बोली कबीर की मातृभाषा थी. यह प्रसिद्ध है कि कबीर पढे़ लिखे न थे अतएव अपनी मातृभाषा में रचना उनके लिए सर्वथा स्वाभाविक था. कबीर के अनेक पद आज भी बनारसी बोली अथवा भोजपुरी में है.’’ 3\nभोजपुरी भाषा का इतिहास के ‘कबीर की भाषा भोजपुरी’ अध्याय में रास बिहारी पाण्डेय डॉ. सुनीति कुमार चटर्जी के उद्धृत कबीर के चार गो पद के वर्णन कइले बानी जवना के डा॰ चटर्जी खांटी भोजपुरी में मानेनी, जइसेः-\n“कनवा फराई जोगी जटवा बढवलें\nदाढ़ी बढाई जोगी होई गइलें बकरा\nकहत कबीर सुनो भाई साधू\nजम दरवाजा बान्हल जइबे पकरा”\nजंगल जाई जोगी दुनिया रमौले\nकाम जराय जोगी बन गइले हिजरा.’’ 4\nडॉ. उदयनारायण तिवारी भोजपुरी साहित्य के जवन उदाहरण से कबीर के भोजपुरी भासा के आदि कवि मनले बानी उ अपने आप में सिद्ध बा. कबीर साहेब के शब्दावली (भाग पहिला) पृष्ठ -23, सबद5में –\n“कवन ठगवा नगरिया लूटल हो, टेक\nचन्दन काठ कै बनल खटोला, तापर दुल्हिन सुतल हो\nउठो री सखी मोरी मांग संवारी, दूल्हा मोसे रुसल हो\nआये यमराज पलंग चढी बैठे, नैनन आंसू टूटल हो\nचारी जने मिली खाट उठाइन, चहुँ दिसि धू धू उठल हो\nकबीर साहेब की शब्दावली, भाग दूसरा पृष्ठ संख्या 40, शब्द 28\nतोर हीरा हेराइल बा कीचडे़ में. टेक.\nकोई ढूंढे पूरब कोई ढूंढे पच्छिम, कोई ढूंढे पानी पथरे में..\nकबीर साहेब की शब्दवाली, दूसरा भाग, पृष्ठ संख्या- 69\nसुतल रहलूँ मैं नींद भरी हो, गुरु दिहले जगाई .टेक.\nचरण कवल के अंजन हो, नैना लेलूं लगाई.\nकबीर साहेब की शब्दावाली, चौथा भाग, पृष्ठ संख्या-19\nअपने पिया की मैं होइबो सोहागनि – अहे सजनी.\nभइया तजि सइयां संग लागब रे की.\nभोजपुरी के कवि और काव्य के ‘महात्मा कबीरदास’ अध्याय में श्री दुर्गानाथ सिंह ‘नाथ’ पृष्ठ संख्या 33 से 47 तक कबीरदास के लगभग 25गो भोजपुरी पद के उल्लेखित कइले बाड़े:-\n1.तोर हीरा हेराइल बा कीचड़े में….\n2. कउन ठगवा नगरिया लुटल हो…..\n3.का ले जइबो ससुर घर जइबो ….\n4. अइली गवनवा के सारी हो, अइली गवनवा के सारी\nसाज समाज ले सइयां मोरे ले अइले कहारवां चारी\nमन विचार दरदियो ना बुझे जोरत गठिया हमारी\nसखी सब गावेली गारी..\nएह गीतन में भोजपुरी शब्द, क्रिया पद आदि के ढ़ेर प्रयोग बा खाली एतना कहल उचित ना होई वास्तव में इ कुल्ही गीत भोजपुरी के ह जेकर विशेष विवेचना के आवश्यकता नइखे बुझात.\nकबीर के भोजपुरी भासा के आदि कवि के रूप में मानत भोजपुरी भाषा के प्रसिद्व आलोचक नागेन्द्र प्रसाद सिंह आपन ‘भोजपुरी साहित्य के संक्षिप्त इतिहास’ में लिखत बाड़े कि ‘‘कबीरदास के रचना का प्रसंग में बीजक के नाव आवत बा. जवना में 809 साखी, 400 पद आ 07 रमैनी बा बाकिर कबीर साहित्य के शोधकर्त्ता आ विद्वान डॉ. पारसनाथ तिवारी 200 पद, 744 साखी, आ 21 गो रमैनी मानेनी.’’\nआगे श्री सिंह लिखत बाड़े कि ‘‘कबीरदास के रचना के भाषा मूल रूप से ठेठ भोजपुरी रहे. घुमंतू साधू भइला से विभिन्न क्षेत्रन के शिष्य परंपरा से स्थानीय संसोधन का कारन उहाँ का रचनन में अन्य भाषा राजस्थानी, पंजाबी, मगही, अवधी, आदि के शब्द और क्रिया पद मिलेला जवन स्वाभाविक बा.’’ 5\nएही तरे कबीर के भासा के विश्लेषण करत नर्मदेश्वर चतुर्वेदी भोजपुरी साहित्य के इतिहास में काल विभाजन के क्रम में संत काल के शुरुआत कबीर से मानत बानी. भोजपुरी के संत साहित्य (लेखक: नर्मदेश्वर चतुर्वेदी) में नर्मदेश्वर लिखत बाड़े कि ‘भोजपुरी के संत साहित्य के शुरुआते भोजपुरिया महात्मा कबीर से भइल बा. आपन कथनी आ करनी के सच्चाई से ई आपन बात निर्भीकता से कहत रहले जवना के असर दोसरो में आत्माविश्वास जगावत रहल बा.’\nडॉ. राम कुमार वर्मा ‘हिंदी साहित्य के आलोचनात्मक इतिहास’ ग्रन्थ में कबीर के भासा भोजपुरी बतवले बाड़े. उहें डॉ. हजारी प्रसाद द्विवेदी आपन पुस्तक कबीर में कबीरदास के उहे कुल्ह पद के संग्रह कइले बाडे़ जवना के भासा में भोजपुरी के अधिकता बा.\nप्रोफेसर मैनेजर पाण्डेय मानत बानीं कि ‘‘कबीर की भाषा मूलतः भोजपुरी है. कबीर के शिष्यों की कृपा से उसमें अन्य क्षेत्रीय भाषाएं आ गयी हैं.’’ 6\nकबीर आ चंपारण\n’’चंपारण’’ प्रकृति के लीला भूमि, पर्वतराज हिमालय के आंगन भूमि, चम्पक वन के सुवास भूमि, बालक ध्रुव के तपोभूमि, आदिकवि महर्षि बाल्मीकि के काव्यभूमि, भगवान बुद्ध के यात्रा भूमि, पांडव लोगन के वनवास भूमि, चाणक्य चन्द्रगुप्त के मर्मभूमि, प्रियदर्शी अशोक के धर्मभूमि, अरेराज सोमेश्वर महादेव के अनुकम्पा भूमि, सरभंग संतन के सिद्ध भूमि, महात्मा कबीर के उपदेश भूमि, राष्ट्रपिता महात्मा गाँधी के कर्मभूमि अउर अन्नपूर्णा के अन्नभूमि आ सदानीरा गण्डकी के निवास भूमि ह.\nसाँचो इहां के माटी आ पानी में उ गरिमा बा जवन शुन्य के समग्रता प्रदान करेला. चंपारण के धरती जेतना खेती ला उपजाऊ बा ओकरो से कहीं जादे साहित्य सृजन खातिर उपजाऊ बा.\nडॉ शोभाकांत झा आपन शोध पुस्तक हिंदी साहित्य को चंपारण की देन में लिखले बानी कि ‘सम्पूर्ण चंपारण के भू भाग पर मूलतः भोजपुरी, मैथिली एवं बज्जिका लोकभाषा के रूप में बोली जाती है किन्तु जहाँ तक साहित्यिक योगदान का प्रश्न है भोजपुरी लोकभाषा में कई रचनाएँ यहाँ के साहित्यिक पुरोधाओं ने रची है जिसका विशेष महत्व है.’ 7\nचंपारण के धरती पर महात्मा कबीर अउड़ उनुका शिष्य भक्त भगवान गोस्वामी द्वारा स्थापित छोट बडे सैकडो मठ आजुओ मौजूद बा जवन सिद्ध, तांत्रिक, आ नाथ पंथियन से पूरा तरह से प्रभावित बा. कुछ सिद्धन के सम्बन्ध निश्चित रूप से चंपारण से रहल बा. चंपारण से जवना सिद्ध लोगन के संबंध तय मानल जाला ओहमें ‘चम्पकपा’ बाड़े जिनकर समय एगारहवीं शताब्दी मान जाला. डॉ. हजारी प्रसाद द्विवेदी चम्पकपा के चंपारणे के मनले बाड़ें आ प्रो॰ कामेश्वर शर्मो इनका के चंपारणे के सकरले बाड़े. दोसर सिद्ध कवि ‘कोकालिया’ त निश्चिते चंपारण के रहलें. उनकर संबंध कवनो राज खानदान से रहल जेहसे उनका के चंपारण के राजकुमार के रूप में याद कइल जाला. 8\nभोजपुरी के आदि कवि महात्मा कबीर के सहचरी चम्पारण के धरती के मिलल बा एकर पकिया प्रमाण चटिया-बडहरवा-तधवा मठ के महंत रामरूप गोस्वामी क लगे सुरक्षित बा. एह तरह संत साहित्य में कबीर पंथियन के मजगर परंपरा चंपारण में आजुओ बा. ओह मठन से मिलल सुबूतन से कहल जा सकेला कि कबीर के बीजक के रचना चम्पारणे में भइल रहे. एकर पांडुलिपि आजुओ महंत रामरूप गोस्वामी का लगे राखल बा. एहसे चंपारण के पावन धरती युग पुरुष कबीर के सहचरी आ साधनास्थली जरूरे रहल होखी. 9\nभोजपुरी साहित्यकार आ भोजपुरी जिनिगी के मुख्य संपादक डॉ. गोरख प्रसाद मस्ताना के अनुसार ‘कबीर आ भगवान गोस्वामी के चरण से पवित्र चंपारण के माटी आ भोजपुरी के बड़ा गहिर सम्बन्ध बा आ एह सम्बन्ध के बनावें में भगवान गोस्वामी के योगदान बहुते लमहर बा. भगवान गोस्वामी द्वारा कबीर बाबा के विचारधारा पर आधारित भगताही पंथ के स्थापना करके एगो लमहर काम भइल. जदि कबीर के साहित्य लिपिबद्ध ना होईत त साहित्य जगत कबीर के खाली किस्से कहानी में झांकित. उनका साहित्य से परिचित ना हो पाईत. एह हालत में निर्विवाद साँच बा कि आजु दुनिया जवन कबीर साहित्य पढ़त बा, भोजपुरी के सराहत बा ओकर श्रेय कबीर के चेला भगवन गोस्वामी के जाता. 10\nडॉ शुकदेव सिंह, संत कबीर और भगताही पंथ पुस्तक में भगताही पंथः वृत्त अध्याय में लिखत बानी कि ‘‘ भगवान गोस्वामी संत कबीर के साथ काशी और गंगा का तट पकड़े हुए नारायणी नदी के संगम स्थल से होते हुए नारायणी के किनारे किनारे एक ऐसे वीरान स्थल पर पहुंचे जिसे चटिया कहा जाता है. चटिया के नारायणी तटवर्ती एकान्त में उन्होंने कबीर के द्वारा निर्देशित अनहद नाद की साधना का तार पकड़ कर सहजकार की भूमिका में अमृतपान किया. दरअसल कबीर के वचनों की श्रुति इसी चटिया में उनके अपने आत्मबोध के रूप में प्रत्यक्ष हुई …….भगवान गोस्वामी के लिए संत कबीर का मिलवाना और बीजक का संग्रह जितने महत्वपूर्ण हैं उतने ही महत्वपूर्ण चटिया में उनके आत्मसाक्षात्कार के क्षण भी.’’ 11\nशुक देव सिंह आगे लिखत बानी कि ‘भगवान गोस्वामी संत कबीर के साथ साथ घुमने लगे. शिक्षित थे, विद्वान थे, भगवान गोस्वामी कबीर के अनुगामियों में शायद पहले महत्वपूर्ण व्यक्ति थें जिन्होंने कबीर के वचनों को लिपिबद्ध करने का यथा संभव प्रयास किया. रमैनी, सबदी, सखी और सबदी के विभिन्न रूपों – चांचरी, बेली, विरहुली,चौतिसा इत्यादि को उन्होंने इस ग्रन्थ गुटिका का नाम बीजक रखा. बीज अर्थात मूलमन्त्र बीजक अर्थात् कबीर के अनेक प्रकार के कथनों का तारतम्यबद्ध निश्चित प्रकार के केंद्रीय विचारों से अभिप्रेरित उक्तियों का संग्रह. भगवान गोसाई का बीजक धीर धीरे कबीर का प्रतीक बन गया.’ 12\nभगवान गोस्वामी के भगताही पंथ के प्रवर्तक मानल जाला जे चंपारण के चटिया में कबीर वाणी के लेखन के परंपरा बीजक ग्रन्थकर्ता के रूप में शुरू कइलें. भगताही पंथ के दोसर संत-महंत लोगन में घनश्याम गोस्वामी (बेतिया), उद्होरण गोस्वामी (दरभंगा से आकर चटिया गादी संभलले), दवन गोस्वामी, गुणाकर गोस्वामी, गणेश, कोकिल, बनवारी नयन, भीषण भूपाल, क्षत्र, राम प्रसाद, तुला, गोपाल राम लगन, राम खेलावन यदुवंशी बानी सभे आ अब राम रूप गोस्वामी एह संत परम्परा के आगे बढ़ा रहल बाड़ें.\nभगताही पंथ के संतन लोगन के वाणी में भोजपुरी भासा के स्पष्ट देखल जा सकेला. जइसे कि :\n1. मन्हंत घनश्याम गोस्वामी (बेतिया) ध्यानमुद्रा में जाके आपन कुटिया में पंचम सुर के गाना शुरू करसु –\nकरब हम कवन बहाना, गवान हमरो नगिचाना.\nसब सखियाँ में मैली चुनरिया हरमो पियर घर जाना..\n2. एक डर लागे मोरे सासू ननद के\nदुसरे पिया मारे ताना\nबटिया चलत मोहि सद्गुरु मिलि गए, राम नाम को बखाना..\nभगताही पंथ के दोसरो संत लोगन के उपदेश में भोजपुरी आइल बा बाकिर गुणाकर गोस्वामी के उपदेश में भोजपुरी खूब निखर के आइल बा –\nफुलवा भार न सही सके, कहे सखिन से रोय\nज्यों ज्यों भीजें कमरी, त्यों त्यों भारी होय.\nमहंत रामरूप गोस्वामी खुद भोजपुरी के एगो उद्भट विद्वान बाड़े. उनकर काव्य संग्रह चौरासी में भोजपुरी के चौरासी भक्ति धारा व प्रवचन के काव्यरूप बा. श्री रामरूप गोस्वामी के प्रभाव से खगनी गांव, मोतिहारी, पुर्वी चंपारण के प्रसिद्ध कवि श्री धनुषधारी कुशवाहा के अजगुत कबीर नामक खंड काव्य भोजपुरी भाषा में रचले महंत रामरूप गोस्वामी के कविता के एक बानगी देखीं –\nनिंदक निमन एह दुनिया में, जानेला सब कोई\nआदमी छूई आकाश के, जबले निंदा होई. 13\nकबीर मठ के बारे में हिंदुस्तान टाइम्स लिखत बा कि:\n” Champaran is known for the experiment with truth and non-violence of Mahatma Gandhi year back in 1914 but it is also the first preaching place of Saint Kabir-Chatia &Badaharwa the first preaching place of great saint is 10 km away from Areraj,asubivision under East champaran district which his first Math of the Firke Bhaktahi Branch of Kabir Panth was established year back in 1577-” 14\nअब सवाल इ बा कि कबीर के मूल भाषा का ह ?\nएह कुल्ह तथ्यन के धेयान में रखल जाय त साफ हो जाता कि कबीर चंपारण के कतना नजदीक रहले जहवाँ आजूओ 40-50 लाख लोगन के मातृभाषा भोजपुरी ह.\nकबीर के समय में राजस्थान में डिंगल साहित्य के भासा रहे उहें ब्रजभाषा के पिंगल कहल जात रहे लेकिन एकर प्रचार प्रसार एतना ना रहे जेतना अष्टछाप कवियन के समय में भइल. दिल्ली में हिन्दवी रहे. डक्कन क्षेत्र में हैदराबाद, दौलताबाद आ गुलबर्गा दक्कनी हिंदी कहल गइल. एकरा अलावे अवधी आ भोजपुरी के क्षेत्र रहे. भोजपुरी बिहार, उत्तर प्रदेश मध्य प्रदेश के कुछ जिलन में आ झारखण्ड के कइ गो क्षेत्र में नागपुरिया के नाम से बोलल जाला आ आजो चलन में बा.\nविद्यापति मिथिला के, सिद्ध लोग मगध क्षेत्र अउर नाथ पंथ के गोरखनाथ के गोरखपुर भोजपुरी के क्षेत्र ह. अवधी आ भोजपुरी में समानतो ढे़र बा. एह सबसे हम मानत बानी कि कबीर के भासा मूलतः भोजपुरी ह.\n1.हिंदी साहित्य का इतिहास- आचार्य दुर्गा शंकर मिश्र पृष्ठ संख्या- 77\n2.हिंदी साहित्य का इतिहास, पं.राम चन्द्र शुक्ल, संशोधित प्रवद्धित संस्करण पृष्ठ-98\n3.डॉ.उदय नारायण तिवारी, भोजपुरी भाषा और साहित्य, पृष्ठ संख्या-254\n4.कबीर : एक विश्लेषण : डॉ. प्रकाश चंद गुप्त, पृष्ठ संख्या-22\n5.नागेन्द्र प्रसाद सिंह ‘भोजपुरी साहित्य के संक्षिप्त इतिहास, पृष्ठ संख्या- 31-32, लोक प्रकाशन, पटना\n6.भोजपुरी भाषा का इतिहास, प्रो.गदाधर सिंह, नालंदा खुला विश्वविधालय, एम.ए. भोजपुरी भाषा, पहिलका-पत्र, पृष्ठ संख्या- 214\n7. हिंदी साहित्य को चंपारण की देन, चंपारण की साहित्यिक विधाओं, पृष्ठ संख्या-149, ललित प्रकाशन,1994\n8.उपरिवत्, पृष्ठ संख्या- 58\n9.डॉ शोभा कान्त झा, महर्षि कबीर और चम्पारण, प्रकाशक- आचार्य महंत रामरूप गोस्वामी, भगताही पन्थ, तधवा मठ, पं चंपारण, पृष्ठ संख्या 21-22, प्रथम संस्करण, 2003\n10. भोजपुरी जिनिगी, तिमाही भोजपुरी पत्रिका में प्रकाशित डॉ गोरख प्रसाद मस्ताना का आलेख भोजपुरी के पुरातन आ पवित्रभूमि- चंपारण, पृष्ठ संख्या-28, जनवरी-मार्च, 2009, इन्द्रप्रस्थ भोजपुरी परिषद्, नई दिल्ली\n11. संत कबीर और भगताही पंथ, भगताही वृत्त लेखकः शुकदेव सिंह, प्रकाशकः विश्वविद्यालय प्रकाशन चौक, बनारसी-01, पृष्ठ संख्या-06, 1998\n12.उपरिवत पृष्ठ संख्या- 05\n13. चौरासी, भोजपुरी काव्य संग्रह, कवि महंत रामरूप गोस्वामी, प्रकाशनः धनुषधारी कुशवाहा, वर्ष विक्रम सम्वंत 2056, पृष्ठ संख्या-24\n14. Hindustan Times, Thursday, November 27, 1997\nसंतोष कुमार भीमराव अम्बेदकर बिहार विश्वविद्यालय, मुजफ्फरपुर से भोजपुरी में पीएचडी करत बाड़न.\nOne thought on “कबीर, भोजपुरी एवं चंपारण”\nभैया प्रणाम, धन्याबाद


दिल्ली मे कांग्रेस के बदलैन भाजपे बिया, कहले हर्षवर्धन – टटका खबर\nNov 3, 2013 दिल्ली विधानसभा, भाजपा, हर्षवर्धन\nनयी दिल्ली 02 अक्तूबर (वार्ता) भाजपा के मुख्यमंत्री पद के उम्मीदवार हर्षवर्धन के कहलन कि दिल्ली मे कांग्रेस के बदलैन केवल भाजपा बिया आ आठ दिसम्बर के आवे वाला चुनाव नतीजन से ई बात साफ हो जाई. कहलन कि आम आदमी पार्टी, एएपी, लेके जवन सर्वेक्षण आवत बा तवन धइले रह जाई. कहलन कि चार बेर से दिल्ली विधानसभा के चुनाव लडत बाड़े आ उनका दिल्ली के मतदातन के विवेक पर पूरा विश्वास बा.\nहर्षवर्धन कहले कि दिल्ली मे मौजूदा भ्रष्ट सरकार के उखाड फेकल आ लोग के एगो पारदर्शी आ जवाबदेह शासन दीहल भाजपा के ध्येय बा. कहलन कि एएपी नेता अरविंद केजरीवाल के कहना कि त्रिशंकु परिणाम अइला प ऊ केहू के समर्थन ना बिल्कुल बेमतलब बा. दिल्ली मे भाजपा के सरकारे ना बनी ओकरा दू तिहाई बहुमत हासिल होखी.\nकेजरीवाल से खुला बहस के बारे मे डा. हर्षवर्धन कहलन कि उ तार्किक बहस करे मे केहू से पीछे हटे वाला ना हउवे बाकिर बेवजह के चरचा में विश्वास ना करसु. कहलन कि बहस का जरिए केहू के सस्ता लोकप्रियता दिअवला में उनकर कवनो रुचि नइखे.\nमहावीर चक्र विजेता के परिवार के केहू देखेवाला नइखे\n14वीं विधानसभा चुनाव खातिर अधिसूचना मंगल का दिने


खजाना कहाँ रहेला – Anjoria\nखजाना कहाँ रहेला\nअप्रैल 1, 2010 लस्टम पस्टम\nबाबा लस्टमानंद से राम चेला पूछलें कि बाबा हो, लक्ष्मी के भंडार, माने जे सरकार के खजाना कहल जाला ऊ असल में कहाँ रहेला? महँगाई में सबसिडी देबे के होला त सरकार अंगूठा देखा के कह देले कि खजाना खाली बा, कहाँ से दिआई?\nबाबा कहलें, खजाना सरकार का लगे ना रहे जी. होखे के असहीं चाहीं बाकिर होला ना. गलतफहमी रहेला कि खजाना सरकार का लगे रहेला. एहिसे लोग तरह तरह के माँग करेला कि स्कूल चाही, अस्पताल, सड़क, बिजली, पानी, अउर ना जाने का का चाहीं. अब जनता के का मालूम कि खजाना सरकार का लगे ना रहेला. तब लोग सोचेला कि सरकार का लगे नइखे त नेतवन का लगे होखे के चाहीं. नेता जे मधुकोड़ा टाइप होखौ त विश्वासो हो जाला कि हँ, खजाना नेतवने का लगे होला. जब से नेता लोग करोड़पति होखे लागल तब से ई विश्वास अउरी पक्का हो गइल कि खजाना सांचो नेतवन के लगे होला. हो सकेला ई देश मे न होत होई त हो सकेला कि स्विस बैंक में होखो.\nई तय बा कि खजाना सरकार का लगे ना होला, एने पता चलल कि खजाना नेतवन का लगे भले मत होखो, सरकारी अफसरनन का लगे जरुर होला. लोग ऊ लोगन के सरकार के नौकर समुझेला. जनता के सेवक समुझत रहेला आ ऊ लोग खजाना के आपन करत रहेला, सरकार खोजत रह जाले कि खजाना रहे त जरूर बाकिर गइल कहाँ? ना मिलेला त घोषणा हो जाला कि खजाना खाली बा. खुद सरकार अइसन घोषणा ना करे काहे कि आखिर लाजो त एगो चीज होला. अपना मुँह से कइसे कहे कि खजाना खाली बा. लोग का कही कि देखऽ खजाना खाली क दिहलसि. जनता बिया कि आपन पेट काट के खजाना भरत रहेले आ सरकार बिया कि खजाना खाली क देतिया. चाहे खुद बदहजमी काहे ना हो जाव. एहसे सरकार खुद त अइसन घोषणा ना करे बाकिर बाद में आवे वाली सरकार जरुर कह देले कि खजाना खाली बा. ई बात से सरकार इहो बता देले है कि भाई, पछिलकी सरकार आप सभे गलत चुनले रहीं. ऊ बड़ा पेटू रहे. देखीं खजाना खाली क गइल. ई दोष हमार ना हऽ आप सबके हऽ. अब जे गलती आप सभे के रहे त आपही भरीं. टैक्स दीं सभे. खजाना भरीं.\nबाकिर जरूरी ना कि सब सरकार अइसने मुँहफट होखो. कई सरकार अइसनो होले जे शालीनता से कह देले कि देखीं सभे, सरकार का लगे पइसा नइखे. एहसे विदेशी निवेश नेवते के पड़ी. सरकारी कंपनियन के विनिवेश करे के होई. पब्लिक प्राइवेट भागीदारी चलावे के होई. ओकरा बिना ना हम स्कूल खोल सकीलें, ना अस्पताल. ना रेल चला सकीं ना बस. ना बिजली दे सकीं ना पानी. सड़क त बिल्कुले ना बनवा सकीं. ई हमनी के मजबूरी हऽ. हम खूशी से अइसन नइखीं करत. पर ई ना करब त जनकल्याण ना होई. आ चूंकि जनकल्याण जरुरी बा, एही से ई कइलो जरुरी बा.\nएहसे कई लोगन के कल्याण हो जाला. सरकार के, नेता सब के, अफसरान के, सेठन के, ठीकेदारन के, इहां तक ले कि विदेशी कंपनियो तक के कल्याण हो जाला. जनता सोचते रह जाले कि भाई कल्याण त हमार होखे के रहे, बाकिर हमरा अलावे सबके हो गइल.\nलस्टम पस्टम के पुरान रचना


बतकुच्चन  – ७४ | Anjoria's Weblog\nभोजपुरी में मन के भाव बतावे वाला शब्द अतना आ अइसन अइसन बाड़ी सँ जवना के दोसरा भाषा में अनुवाद करे में पसीना सूख जाई. पिछला दिने कुछ अइसने शब्द दिमाग में चमके लागल जब देश के सबले बड़की बईठका में एगो नेताइन, कहे के मतलब कि महिला नेता, एगो दोसरा नेता के बात पर अइसन पनपना गइली कि लागल कि कुछ परपरा गइल होखे आ ओह पनपनाहट में ऊ अपना दल के नेता सब के उकसावत लउकली कि बवाल करऽ लोग. अब ऊ का कइली, काहे कइली एह सब से त एह बतकुच्चन के मतलब नइखे. मतलब बा त पनपनइला से, परपरइला से आ छनछनइला से.\nउकसावे का बारे में फेर कबो बतिआवल जाई आजु मत उकसाईं.\nपनपनाइल परपराइल आ छनछनाइल में से पनपनाइल आ छनछनाइल सामने आ जाला बाकिर परपराइल उहे महसूस करेला जेकरा परपराला. सामने वाला ना जान सके कि का परपराइल, कहवाँ परपराइल. अब चलीं जानल जाव कि परपराइल का होला. अगर घाव पर मरीचा के बुकनी पड़ जाव त जवन महसूस होखेला तवने के परपराइल कहल जाला. अगर घाव ना होखे त परपरा ना सके कतनो बुकनी बुक दीं. एही बीच बुकनी शब्द आ गइल त एकरो के समुझत चलल जाव. बुकनी संज्ञा आ क्रिया दुनु ह. एकर दुनु मतलब होला पावडर आ पावडर बनावल. बुकनी संज्ञा ह त बुकल क्रिया. बतकुचनो में हम कवनो ना कवनो बात ध के ओकरा के बुकत रहीलें बुकनी बनावे का फेर में. एहीसे मिलत जुलत एगो शब्द ह बुनिया. मैदा के घोल के गरम तेल में बुँद बुँद डाल के तइयार होखे वाला चीझु बुनिया कहल जाला. अब एह बुनिया के चीनी का पाग में डाल दीं त मिठाई बन जाई, मुट्ठी में बान्ह के लड्डू बना लीं भा अइसहीं खा लीं. दही में डाल के नून मरीचा छीट के रायता बना लीं. राउर मरजी. बुनिया के आपन कवनो जिद्द ना होला सामने वाला का मरजी से आपन सवाद बदलत रहेला.\nहँ त बात होत रहुवे परपरइला के त. जब कुछ परपराए लागेला त आदमी खीसि पनपन करे लागेला. ओकरा चेहरा पर रौद्र रूप साफे लउके लागेला. मन करेला कि सामने वाला के कच्चे चबा जाईं जे हमरा घाव पर मरीचा के बुकनी डललसि. पनपनाइल आ छनछनाइल एक जइसन होइओ के अलग अलग होला. गरम तेल में पानी पड़ जाव त छन छन के आवाज आवेला आ ओहि से बनल छनछनाइल. जब केहू के अइसने गरम तेल जइसन बात कह दिहल जाई त ऊ छनछनइबे करी. छनछनाए वाला आदमी के देहि पर कवनो घाव बा कि ना एहसे कवनो अंतर ना पड़े. ओकरा हर हाल में छनछनाए के बा. बाकिर परपरइला में घाव के मौजूदगी जरूरी होले. अब इ रउरा पर बा कि रउरा का कहब ओह नेताइन के. ऊ पनपनाइल रहली कि छनछनाइल.\nअब आईं सोचल जाव कि एह पनपनइला, छनछनइला आ परपरइला के अनुवाद हिंदी भा अंगरेजी में करे के पड़ो त कइसे होखी. एह एक एक शब्द खातिर एगो लमहर वाक्य लिखे के पड़ जाई. आ अनुवाद करे वाला के चेहरा जवन पितरिआई कि देखल बनी. चलीं छोड़ीं, एह पितरिअइले के अनुवाद कर देखाईं.\nThis entry was posted in भाषा, साहित्य and tagged बतकुच्चन by Anjoria. Bookmark the permalink.\n2 thoughts on “बतकुच्चन  – ७४”\nप्रभाकर पाण्डेय on सितम्बर 5, 2012 को 4:48 अपराह्न said:\nबतकुच्चन कइल आसान ह पर साकारात्मक बतकुच्चन कइल सबकी बस के बात नइखे।। ओपीजी के एकरा खातिर हृदय से धन्यवाद बा।। रउआँ भोजपुरी के एगो नया राह देखा देले बानी..जवन आगे चल के भोजपुरी साहित्य अउर व्याकरण में मील के पत्थर साबित होई…जे दिन अधिकाधिक लोग भोजपुरी भासा, व्याकरण में आपन रूचि देखाई…सब्दन के लीला पसंद करे लागी..ओई दिन एकर महत्ता समझ में आई।।\nअउर हम इहाँ इ कहल चाहतानी की नेताइन के दु गो अर्थ होला…एगो त ..महिला नेता…ए अर्थ में त सब भाषा-भाषी समझि लेला पर एकर एगो अउर अरथ बा…नेता के मलिकाइन..अरे भाई-काका मतलब नेता के पत्नी, औरत, बीबी…एहींगा…डाक्टराइन आदि शब्दन के उपयोग बा… हमरा डाक्टराइन काकी मोन परतारि…हमार काकी पढ़ले-लिखले त ना रहली ह पर हमनी जान उनके डाक्टराइन काकी कहत रहनी हँ जाँ..काहें कि काका डाक्टर हँउअन…धनि बा भोजपुरिया समाज…जय भोजपुरी।।\nप्रभाकर पाण्डेय on सितम्बर 5, 2012 को 4:52 अपराह्न said:\nचलीं हमरा अब भाइयो-काका मोन पड़ि गइने।।\nहम रउआँ के बताईं की हमार एक जाने काका रहने हँ…गाँव भर जेकर उ रिस्ता में काका लगिहें…सब केहू उनके भाइए-काका कहत रहल ह..पता ना इ उपाधि उनकी संघे कवनेगाँ जुड़ि गइल…केहू बाहरियो परिचित आई त इहे पूछी..ए बाबू..तोहार भाई-काका बानें….नया आदमी से पूछाव त उ कही की भाइयो बाने..कको बाने..पर हमरी इँहा..भाईयो बाने, कको बाने अउर भाइयो-काका बाने।। जय हो।।


बलिराम भगत के निधन – टटका खबर\nबलिराम भगत के निधन\nलोकसभा के पूर्व अध्यक्ष बलिराम भगत के अतवार के सबेरे दिल्ली का अपोलो अस्पताल में निधन हो गइल. बलिराम भगत ८९ साल के रहलें आ पिछला कुछ समय से लीवर आ किडनी का बीमारी से पीड़ित रहलें. इन्दिरा गाँधी के लगावल आपातकाल का समय देश के पांचवा लोकसभा के अध्यक्ष उहे रहलें. बलिराम भगत बिहार के आरा जिला से रहलें जहवां उनका निधन पर कई जगहा शोक सभा मनावल गइल.


ई निबंध ओह लड़िका के कापी से उड़ावल गइल बा जवना के निबंध प्रतियोगिता में पहिला स्थान मिलल बा. निबंध क विषय रहे - पान क शान.\nपान खइला के तमाम फायदन में से एगो बड़ फायदा ई बा कि बुड़बक बतासो अकलमंद लउके लागे ला.\nकइसे, त अइसे कि पान खइला का बाद कुछ देर ले जरुरी रूप से मौन मुद्रा में बइठे पड़ेला. एह मुद्रा में हर बंदा अकलमंदे लागे ला. अकलमंदी हासिल करे क एक तरीका त ई होला कि बंदा बहुत पढ़े, विद्वानन के सोहबत करे आ दोसर तरीका ई होला कि पान खाइल शुरु कर दे. पुरनिया लोग ज्यादा एही से अकलमंद होत रहुवे कि पान ढ़ेरे खात रहे.\nपान पर विद्वान लोग बहुत कुछ कहले बा. ओकरा से हमनी का समाज आ समय का बारे में पता लागेला. जइसे एक जमाना में नीचे पान की दुकान आ ऊपर गोरी क मकान रहे क चलन रहे. मतलब लोग पान खाये खातिर पानखाऊ जात रहे आ लगले हाथ गोरी के दर्शनो कर आवत रहे. ई तब के बात हऽ, जब गोरी आम तौर पर अपना मकाने में रहत रही. अब के गोरी नौकरी में बाड़ी से घर पर ना होली. कई गो गोरी काल सेंटर में देर रात तकले काम करके घरे लवटे ली. त गोरियन का मकान का लगे पान के दुकान होखे के कवनो मतलबे ना बाचल. एहसे अब देखल जाला कि पान क दुकान आ गोरियन का मकान में कवनो नाता नइखे रह गइल. गोरियन के नौकरी कइला से अर्थशास्त्रीय दृष्टि से भलही बहुत फायदा हो गइल होखे, सौंदर्यशास्त्रीय नजरिया से देखीं त पान के दुकान क गोरी का मकान से लिंक नइखे रह गइल.\nपान खाये वाला मूल रुप से कलाकार लोग होला. अलबत्ता कलाकारन क स्टाइल में फरक देखल जा सकेला. जइसे कुछ लोग पान के पीक सड़क का बगल का देवाल पर उछाल के फेंके ला. अइसनका लोगन के स्वभाव से प्रगतिशील कहल जा सके ला. काहे कि ऊ लोग हमेशा ऊपर का ओर देखे ला. कुछ लोग हमेशा जमीन क ओरि पीक फेंके ला. अइसनका लोग के जमीन से जुड़ल मानल जा सकेला.\nपान खाकर जब बंदा ना बोले का मुद्रा में आ जाला त अचके मे ऊ बहुते अकलमंद बुझाये लागे ला. जवन पान खाए क सबसे बड़हन उपलब्धि हऽ. जइसे अगर संसद में ई जरुरी कर दिहल जाव कि हर सांसद के पान खाके आवे पड़ी, त तमाम लफड़ा, झगड़ा अपना आपे खतम हो जाई. बुश अगर अपना कार्यकाल में लगातार पान खइले रहते त तमाम बेकार के बयानन से बांच गइल रहते. मुशर्रफो अपना कार्यकाल में अगर लगातार पान खइले रहते त हमनी का उनका बकवास आ किताबो से बांच जइतीं जा.\nएहसे अब समय आ गइल बा कि एगो पान संस्थान खोलल जाव, जवन एह तरह का सवालन पर विचार करे कि पान खाइल कला हऽ कि विज्ञान? पान से जुड़ल मसला पर एह संस्थान में शोध होखे.\nआईं, पान खाइल जाव आ फेर मुँह बन्द कर के बइठ जाइल जाब.


भोजपुरी फिल्म में हिरोइन बनने के लिए मोटी होना जरूरी, क्यों ? - ,Lucknow Breaking News, Political News,Taaza Updates,Samachar LIVE,UP News\nHome / मनोरंजन / भोजपुरी फिल्म में हिरोइन बनने के लिए मोटी होना जरूरी, क्यों ?\nभोजपुरी फिल्म में हिरोइन बनने के लिए मोटी होना जरूरी, क्यों ?


हरी चादर के नीचे ,\nहम अगरबत्ती जला रहे हैं ,\nलंबे लंबे गुम्बदों के नीचे ,\nदीवार पर लटके आदमकद में ,\nउसे देख रहे हैं ,\nदूर रेलवे लाइन के किनारे ,\nदाडीवाला बाबा !\nमोरपंख हिलाकर ,उसे !!\nपाने का रास्ता ,\nबता रहा है ,\nजाने कितने मोड़ ,\nगलियों और चोंराहों पर उसका पता लिखा है ,\nवह हमारे पास है ,\nहमारी आत्मा में है ,\nहमारे विचारों में है ,\nहमारे कर्मों में है ,\nभटक रहे हैं ,\nयहाँ -वहाँ उसकी खोज में ...\nPosted by Renu Sharma at 3:40 AM


सब पंचे के कृपा ह कि भोजपुरी एह हाल में बिया – Anjoria\nपुस्तक चर्चा भाषा समीक्षा सरोकार साहित्य\nसब पंचे के कृपा ह कि भोजपुरी एह हाल में बिया\nजुलाई 16, 2014 भोजपुरी पंचायत पत्रिका\nआजु भोजपुरी पंचायत के जुलाई अंक पढ़े के मौका मिलल. भोजपुरी पंचायत के अंक जब आवेला तब पहिला बेर में पन्ना पलट चल जानी कि देखीं एहमें भोजपुरी ला का कुछ बा. तब दोसरा बेर पलट के ओह रचनन के देखीलें पढ़ीलें. अबकियो उहे भइल. पूरा अंक पलट गइनी त हमरा हिसाब से भोजपुरी से जुड़ल जवन कुछ लउकल तवना के विवरण नीचे देत बानी :\nबावन पेज के पत्रिका पर पहिला भोजपुरी रचना मिलल पेज 10 पर प्रभाकर पाण्डेय के लिखल ‘एक त खाज अउर ओपर मरलसि…’. प्रभाकर जी हिन्दी के विद्वान हईं. एक बेर उहाँ के ब्लाॅग पर सवाल पूछले रहनी कि ‘कि’ आ ‘की’ के इस्तेमाल में कतना सावधानी के जरूरत होखे के चाहीं. प्रभाकर जी हमरा बात के जवाब त नाहिए दिहनी, अपना ब्लाॅग पर ओह सवालो के जगहा ना दिहनी. आजु फेरू एह लेख में कई जगहा ‘की’ के इस्तेमाल देख के फेर सवाल उठावत बानी. वइसे पूरा पत्रिका में हिज्जा के गलती भरल पड़ल बा. बाकिर एह लेख में ‘की’ के इस्तेमाल में टाइप के गलती नइखे, लेखक के फैसला उहे बा. एही तरह ‘भी’ के बात. हिंदी विद्वान जब लिखिहें त उनका बिना ‘भी’ के कामे ना चले. आशा बा कि आजु जब ई सवाल हम एहिजा उठावत बानी त एह सवाल के जवाब मिली.\nअगिला पेज पर हिंदी रचना ‘पूरब की बेटियांँ : शिक्षा-व्यापार की मुख्य ग्राहक’ के भोजपुरिया समाज से जुड़ल लेख माने के चाहीं.\nएकरा बाद कई एक लेख देश आ बिहार के राजनीति से जुड़ल मिलल. एकरा के मानल जा सकेला कि इहो सब कुछ भोजपुरिया समाज के प्रभावित करेला. खैर बहुत आगे बढ़नी त पेज 28 पर केशव मोहन पाण्डेय के लिखल रचना ‘पारंपरिक भोजपुरी गीतों में वैवाहिक विधान’ मिलल. भोजपुरी संस्कार आ संस्कृति से जुड़ल ई रचना जानकारी भरल बा आ भोजपुरी पर शोध करे वालन के काम जोग बा.\nपेज तीस पर उमेश सिंह के लेख ‘विलुप्त हो रही है भारतीय संस्कृति’ में लेखक के पीर झलकत बा. भोजपुरी संस्कार आ संस्कृतिओ एही तरह बिलाए का राह पर बा. पंचन के एह पर चिंता मनन करे के चाहीं.\nसबसे काम लायक लेख मिलल पेज 32 पर संतोष कुमार के लिखल ‘भोजपुरी भाषा के मानकीकरण – ओकर शब्दन के एकरूपता’. बाकिर एह लेख के सब स्वाद बिगाड़ देता बा कंपोजिंग के गलती. भाषा के भासा त मानल जा सकेला भाशा माने में दिक्कत होखी. दुर्भाग्य से एह लेख में कई जगहा भाशा के इस्तेमाल हो गइल बा. बाकिर एह लेख के बाति से विरोध ना हो सके. हम त इहे मानीले कि भोजपुरी भोजपुरी होले हिंदी के बिगाड़ल भा भोजपुरियावल रूप ना होखे. दुर्भाग्य से अनेके हिंदी विद्वान जे भोजपुरिओ में लिखेलें एह तरह के विकार के शिकार हो जालें. हम कवनो तरह के अति के पक्षधर ना हईं. देश के देशे रहे दिहल जाव देस बनवला के कवनो खास जरूरत नइखे. भोजपुरी के मानकीकरण एगो बहुते जरूरी मुद्दा बा जवना से निपटल सबके सूची में माथ पर होखे के चाहीं. हम त चाहब कि भोजपुरी के सगरी विद्वान एह बारे में आपन आपन राय जोर शोर से उठावसु. बाद में जवन अधिका लोग का राय में सही लागी तवन अपने आप इस्तेमाल में आवे लागी.\nपेज चउँतीस पर बतकुच्चन के एगो कड़ी प्रकाशित बा जवना का बारे में हम कुछ कहीं से ठीक ना लागी.\nपेज छत्तीस पर भूत प्रेेत वाली कहानियन के कड़ी में प्रभाकर पाण्डेय के लिखल कहानी बा. मीडिया के टीआरपी बढ़ावे ला एह तरह के कहानियन के बहुते महत्व होला बाकिर हम एह तरह के कहानी से सीधे आगे बढ़ जानी पड़े के जहमत ना उठाईं. बाकिर ई कहानी भोजपुरिए इलाका के ह से इहो मंजूर बा भोजपुरी पंचायत पत्रिका में.\nपेज 41 पर संतोष कुमार के भोजपुरी कविता संग्रह ‘भोर भिनुसार’ के समीक्षा छपल बा. किताब कतनो बढ़िया होखे बाकिर खरीददार ना मिलसु त सब कुछ बेकार बा. आदमी रोटीए दाल जुटावे में अतना छितरा गइल बा कि किताब भा पत्रिका खरीदे के बेंवत नइखे रहि गइल आम आदमी में. भोजपुरी प्रकाशन का सामने आजु सबले बड़ समस्या खरीददारन के गैरमौजूदगी बा. जे लोग सरकारी खरीद के जोड़ जुगाड़ जुटा लेबे में सक्षम बा ओह लोग के छोड़ दीं त बाकी लोग के किताब खुद छपवा के हित मितन में बाँट देबे तक सिमट के रहि गइल बा.\nपत्रिका के आखिर में छह पेज भोजपुरी सिनेमा से जुड़ल ‘ले दही’ करत समाचारन से भरल बा. हम खुदे परेशान रहीलें एह ‘ले दहियन’ वाला सामग्री से. स्टैंडर्ड नमूना एह तरह के होला :\nफलाँ कंपनी के बैनर में फलाँ निर्माता के मशहूर निर्देशक फलाँ निर्देशित फलाँ फिलिम के मुहुर्त भइल. एह फिलिम में फलाँ सुपर स्टार आ फलाँ एक्ट्रेस नंबर वन बाडे/बाड़ी. कहलन भा कहली कि जइसहीं एह फिलिम के प्रस्ताव मिलल हम चिहुँक गइनी आ तुरते हॅ कह दिहनी. फलाॅ निर्देशक कमाल के हउवन. निर्देशक फलाँ सुपर स्टार के बड़ाई करत कहलन कि फलाँ गजब के कलाकार हउवन. फलाँ फिलिम फलाँ तारीख से रिलीज होखत बा. रिलीज हो गइला का अगिला दिने खबर आई कि फिलिम सुपर हिट हो गइल. ई भोजपुरिए सिनेमा में होला कि हर एक्टर अपना पहिलके फिलिम से सुपर स्टार बन जाला, हर फिलिम सुपर हिट होखेले. बाकिर सौ में नब्बे निर्माता फेरू एह लायक ना रहि जासु कि अगिला फिलिम बनावे के हिम्मत करसु.\nत बावन पेज के भोजपुरी पंचायत पत्रिका के जुलाई अंक के परिक्रमा पूरा हो गइल. हमरा हिसाब से ई पत्रिका भोजपुरी के पंचन आ पंचायतन के शानदार नमूना माने के चाहीं. धन्य बाड़न एकर संरक्षक डा॰ संजय सिन्हा. भगवान करसु कि उनकर बिजनेस हमेशा फरत फूलात रहे आ ई पत्रिका एही तरह नियमित प्रकाशित होखत रहे. साधुवाद एकरा संपादक कुलदीप श्रीवास्तवो के जिनका मेहनत बिना एह पत्रिका के प्रकाशन संभव ना रहे. बाकिर का कवनो अइसन भामाशाह नइखन जे भोजपुरी खातिर भोजपुरिए में काम करसु, भोजपुरी प्रकाशनन के बढ़ावा देसु.\nअलग बात बा कि एह तरह के भामाशाह तब ले ना मिल पइहें जब ले भोजपुरी के पंच अपना पंचायत में भोजपुरी के हक ना दे दीहें. आ हम एह पत्रिके के बात नइखीं करत. हम भोजपुरी के सगरी विश्व, ब्रह्मांड, आ पता ना का का सम्मेलन, संगठन चलावे वालन के बात करत बानी. आखिर में बस इहे कहब कि, ‘सब पंचे के कृपा ह कि भोजपुरी एह हाल में बिया.’\nभोजपुरी ‘उन्नीस’ नइखे बाकिर “बीस’ के बनाई ?


बरम बाबा (संस्मरण) - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome केशव मोहन पाण्डेय विविध संस्मरण बरम बाबा (संस्मरण) - केशव मोहन पाण्डेय\nबरम बाबा (संस्मरण) - केशव मोहन पाण्डेय\nकेशव जी परस्तुत रचना के धईले ओ वकत औरी लोक में पहुँच जात बाड़े जेवन ऊ कबो एगो लइका निअर बीतवले बाड़न। बरम बाबा से जुड़ल इनक इयाद औरी भाव इनकर सत्य बा त लोग-बाग खाती एगो परतीक भी बा। बरब बाबा के सहारे समाज, भाव, जुड़ाव, लगाव जइसन बुतात दिया के जरावे के कोसिस करत नजर आवत बाड़े।\nहमरा गाँव के बरम बाबा खाली पीपर के पेड़े ना रहले, आस्था के ठाँव रहले, श्रद्धा के भाव रहले. सामाजिक, पारिवारिक आ ग्रामीण जीवन-शैली के मिलन के छाँव रहले. समूचे टोला के पहचान रहले. मौसम कइसनको होखे, ऊ त एगो तपसी जस अपना तप से सबके सुख चाहें. जेठ के ताप में भी ऊ अपना नवका पतई से सबके तन शीतल आ मन शांत करे वाला बेना रहले. ऊ एगो जड़ (पीपल) हो के चेतन स्वरूप में सगरो गुड़ के भंडार रहले.\nहम आजु ले अपना होश में ओतना बड़का पीपल के पेड़ कहीं नइखी देखले. विशालता में भी, वैभव में भी आ विस्तार में भी. लइकाईं में जगिरहाँ में हल्दी कुँवर बाबा के अथान देखले रहनी. उनकर डाढ़ फइलल रहे बाकीर तना से दूब्बर-पातर. उतरही डाढ़ तीन-चार मीटर पर फिर से धरती के छुअले रहे, तब जा के बान्हा के ऊपर उठल रहलें.\nकई बेर लइकाईं के नजर में बसल दृश्य जिनगी भर हीयरा में हिलोरत रहेला. हमरा आजुओ ईयाद बा कि शायद सन 1982-83 के बात होई. अयोध्या से राम लीला मंडली आइल रहे. हमरा टोला के लगभग सगरो मेहरारू लोग आ ओह लोग के साथे दीदीओ लोग रामलीला के रस लेबे जाव. सुरक्षा के खयाल क के भाइयो लोग जाव. चाचा-काका लोग के साथे भीमो बाबा कबो-कबो जास. ओह उमीर ले माई के अँचरा से हमके अलगा रहे के कवनो सवाले ना रहे. माई के अँचरवे ओढ़ना, बिछवना आ ओहार रहे. ओही से ढाँक के माई दू साल पहिले ले हमार भूख दूर करें. बातीयो त सहिए ह कि बच्चा के जनमते पहिला परिचय ओकरा माई के अँचरवे से होला. हमार लइकाईं त माई के अँचरा आ बरम बाबा के छाँव में ही बितल बा. हम आजुओ दूनू के महिमा के कायल रहेनी.\nहल्दी कुँवर बरम बाबा के अथान पर होत रामलीला देख के लक्ष्मण के शक्ति लागल, उनके धरती पर गिरल, राम के विलाप, रावण के वध आदि चित्र एतना साफ उतर गइल कि आजुओ ईयाद बा. कबो-कबो लागेला कि शायद ओही के परताप ह कि अभिनय करे आ करावे में हमार रूचि हो गइल बा. . . . हल्दी कुँवर बाबा नारायनी के कटान में स्वाहा हो गइले. तब सगरो जवार में हमरा दुआर पर के बरम बाबा हमरा घर, टोला के साथे हमनीओं के पहचान बन गइले.\nबरम बाबा के एगो डाढ़ दखिन के ओर जाए वाला रास्ता के समानान्तर हमरा दालान के पीछे ले गइल रहे. ओकर ऊँचाई तनी कम रहे, से हम लइकन के टोली ओही डाढ़ से हो के बरम बाबा पर चढ़ जाईं जा. हमरा खातीर बरम बाबा के ऊहे डाढ़ सबसे प्रिय रहे. ओकरा अंतिम छोर पर बइठ के ऊपर-नीचे होखे के मजा लिहला के अलगहीं आनन्द रहे. ओह आनन्द के आगे बड़को लेमचूस के रस फिका लागे. हमनी के टोली बरम बाबा के ओह डाढ़ पर चढ़ल आ चढ़ के सगरो पेड़ पर ओल्हा-पाती खेलल आपन सबसे बड़का जीत समझे. हँ, खाली पुरूब आ पुरूबाहुत हो के ऊपर के ओर गइल डाढ़ पर जाए के केहू के हिम्मते ना करे. कई बेर त दुपहरिया में खेले के जिद्द कइला पर माई कहें, – देख बाबू! दुपहरिया में बरम बाबा ओह पर आराम करेले.\nबरम बाबा के बारे में एह तरे के रोज कथा-कहानी सुने के मिले. कई बेर त सुनि जा कि ‘पेड़ उड़ जाला.’ ‘बरम बाबा पेड़वे पर बइठ के रिश्तेदारी करे जाले.’ ‘पहिले हल्दी कुवँर बाबा से मिले जास, अब मलाही टोला के बाबा से मिले जालन.’ ‘घर के बड़का तसला से बड़ त उनकर फूल के लोटा बा.’ ‘छछात दुपहरिया में उनका हाँड़ी पर परई चढ़ेला.’ – एह तरे से किसिम-किसिम के किस्सा सुन के कान पाक जाव. मन में डरवो बइठ जाव. डर के ऊहे असर रहे कि हमनी के कबो पुरूबवारी डाढ़ पर ना जाईं जाँ आ ना ऊपर के कवनो डाढ़न पर भी.\nपछिम के ओर, ठीक हमरा दुआरी पर, एगो धोधड़ रहे. बड़का धोधड़. एतना बड़ कि कबो-कबो आइस-पाइस खेलत हमनी के ओही में जा के लुका जाई जाँ. हमार माई बतावस आ देखलो से लागे कि ऊ एगो मोटहन डाढ़ के चिन्हा रहे. कहल जाला कि पीपर के डाढ़ के छाँह घर पर ना पड़े के चाहीं, आ ऊ डाढ़ पछिम ओर हमनी के घर के ऊपर ले आइल रहे. एक बेर केयाम देवान सबसे नौ-निहोरा क के कटवा ले गइले. ओही रात के ईया सपना देखली कि दुआरे केहू पीअर धोती पहिनले, तन में मोटका जनेव झलकावत आइल बा. ओकर एक्के गो हाथ रहे. ऊ पीड़ा से कोंहरत रहले आ कहत रहले कि हमार हाथ कट गइल. होत फजीरे ईया बाबूजी आ लाला पर राशन पानी ले के पड़ गइल रहली.\nहमरा साथे ओह धोंधड़ के एगो अलगे कहानी बा. एक बेर के बात ह. हमनी के आदत से मजबूर. आइस-पाइस के खेल जमल रहे. हम झट से दखिनही डाढ़ से होत ओह धोंधड़ में लुकाए खातीर कूदनी. कूदनी कि नीचे ध्यान गइला पर पराने सूख गइल. ओही में एगो करइत साँप बइठल रहे. शायद ऊ बरम बाबा के परतापे रहे कि हम झट से निकलनी आ अपना से तीन पोरसा ऊँचाई से नीचे कूद गइनी. माई सुनली त हमार परान बचावे खातीर बरम बाबा के दसो नोह जोड़त एगो पतुकी भाख देहली. कई शनिचर ले हम जलो चढ़वनी.\nएह तरे के घटना पूरा टोला के साथे कई बेर घटल रहे आ कई बेर पतुकी चढ़ावल जाव. जल, अछत, फूल से धन्यवाद दिहल जाव. केहू के माता जी निकलें, केहू बीमार पड़े, केहू के पेट गड़े लागे, केहू के मरद खिसीआ के बहरा भाग गइल, केहू के बकरी भूला गइल, केहू के गाय-भँइस बिआइल, केहू के घरे कवनो नया काम भइल त बरम बाबा के पतुकी चढ़ावल जाय. तब देखे के मिले कि ऊ एगो खाली पीपर के पेड़वे ना हो के टोला भर के आस्था, विश्वास आ सुरक्षा के कारण आ जिम्मेदार के साथही सबके घर के आदरणीय पुरनिया लागेले. हमरा टोला के ऊ बरम बाबा कई बेर केहू के घर पर कवनो बिपत मडरइला पर हृदय के हिम्मत बन जाले. तन के ताकत आ आँख के असरा बन जाले.\nगरमी में जब बरम बाबा के अंग-अंग से नवका पतई से स्निग्ध शीतलता भरल चमत्कार चमके लागेला आ दग्ध करे वाला सूर्य देवता के किरीन गरमी से बेहाल करे लागेले त ओह बेरा ऊ एगो विशाल मन वाला आश्रयदाता बन जाले. दिन के चढ़ते उनका छाँव में एगो विविधता आ अपनत्व भरल संसार के संरचना करे लागेलन. टोला भर के बुढ़उ लोग चैकी-खटिया डाल के देंह सोंझ करे लागेला लोग. हमनी के दुपहरिया में चढ़ल मना ह, से तरई-चटाई पर पचीसा के प्रोग्राम चालू हो जाला. जवान लोग के अलगे सभा जमेला. ओह लोग के आपन अनुभव बा. आपन चिंता बा. ऊ लोग पढ़-लिख के बेरोजगारी के चोट से अपना के असहाय बुझेला लोग. बाप-महतारी के असरा, भाई-बहिन के जिम्मेदारी आ बेरोजगारी के वास्तविकता के तलवार से घेराइल जवान भाइन के गरदन हमेशा ठेहे पर पड़ल रहेला.\nकई जवान अपना के निकम्मा समझेला लोग. जवानन के ओही विचार-मंथन वाला सभा में मनोरंजन आ सृजनात्मक पक्ष के एगो नया रूप सभे देखे लागल. टोला में रामलीला मंडली बनल. पढ़ल-लिखल जवान अब दिन भर रामचरित मानस के पढ़ाई आ तैयारी के साथे अपना चरित्र के निखारे में लागल रहे लोग. चर्चा से हमनीयो के बुझा जाव कि टोला के कुछ नौजवान आपन रास्ता बदल देहले बाड़े. ओह लोग में कुछ बाउर नियत उपजे लागल बा. नारायनी के दियरा में ऊ लोग रास्ता भूला के कान्धा पर बंदूक ढोए के तैयारी में लागल बा लोग.\nचिंता सबके रहे. ताश के दाँव तैयार करत बुढ़उओ लोग में. रामलीला के अभ्यास करत जवनकनों में. बेटी-बहीन के विवाह-शादी के साथे आपन दुख-सुख करत औरतो लोग में. खैर, रास्ता बाउर रहे, से केहू साथ ना दिहल. बरमो बाबा ना. परिणाम बाउरे भइल. करम के फल त भोगहीं के रहे. मिल गइल. . . . ई बरम बाबा के छाँव के परताप रहे, या उनके औषधीय गुन, हमरा टोला में कबो केहू साँस के बीमारी के चपेटा में ना पड़ल.\nभले टोला में केतनो शांति रहे, तबो बरम बाबा के लगे दू-चार आदमी लउकीए जाय. मौसम कवनो होखे. बहाना कुछू होखे. गरमी के दिन के ढलान पर हमनी के बोरा-तरई बिछा के पढ़े बैठ जाई जाँ. चैहान जी मास्टर साहेब के निर्देशन में रस बने लागे. बेल के रस. घूरा में पकावल बेल के रस. कबो-कबो हामी भरला पर हमनीयो के मिल जाव. बाबूजी, लाला, मास्टर साहेब आ भइया लोग त हिस्सा रहे लोग ओह रस-सम्मेलन के. मौका पर रहला पर बैरिस्टर मिया आ टेकमन राम मास्टरो साहेब के सम्मिलित क लिहल जाव. हमनी के पढ़ाई के बाद साँझ के बेरा नदी के ओर घूमें जाईं जाँ. घुमाई, नौकायन, स्नान आ फिर से घरे.\nमौसम कवनो होखे, बाकीर बाबूजी आ लाला के ई दिनचर्या रहे कि साँझे-बिहाने रहेठा के खरहरा से दुआर बहारल जाव. गरमी में दुआर बहरला से धूरा ना उड़े से, पानी छिड़काव. जाड़ा में बरम बाबा के पतई आ चुअल चुन्नी से घूरा तैयार कइल जाव. कई बेर दऊँरी होखे त गरमी के रात में हमनी के ओही पर सुति जाई जाँ. गरमी से निजात पावे खातीर दुअरवे पर हमनी के पढ़इयो होखे. दुआर पर गाय बन्हा सों. दुअरवे पर बाबूजी के खाट लागे. अइसन कई बेर भइल रहे कि हमनी के पढ़त बानी जा तले ऊपर से करइत गिर गइल. कई बेर घोठा पर. गइयन के खूँटा पर. कई बेर रास्ता पर. एक बेर त चैहान जी मास्टर साहेब के गोड़े पर गिर गइल रहे. अइसन घटना गरमी आ बरसात में ढेर होखे, बाकीर जड़वो में बंद ना होखे. ई बरम बाबा के कृपा रहे कि कबो कवनो घटना ना घटल.\nआज के राजनैतिक माहौल आ सामाजिक सोच के झरोखा से देखेनी त बरम बाबा सद्भावना आ समरसता के एगो ऊँचका आसन पर विराजमान प्रजा से प्रेम करे वाला राजा लागस. बाबूजी, लाला, माई, चाची आदि केहू में हम कबो जाति आ धरम के नाम पर कवनो फरक ना देखनी. ई व्यवस्था खाली बभनटोलीए के ना रहे. ताली कवनो हाल में एक हाथ से त बाजेला ना. जवना तरे एन्ने से कवनो भेद ना होखे, ओही तरे ओने से श्रद्धा रहे. ताश के दाँव होखे चाहे सामान्य चर्चा-परिचर्चा, भेदभाव के कवनो संकेते ना मिले. एक्के चौकी पर बइठ के बैरिस्टर मियाँ से उनका नौकरी के प्रगति पूछे लोग त, नवकी-पूरनकी ताश के बेगम के कार्ड पर टेकमन राम मास्टर के छेड़े लोग. अलगू राम के चिंता अलगे रहे आ बिशुन के राजनैतिक विचार अलगे. चिंता, सुझाव, प्लानिंग आ व्यवस्था, एह सब के गवाह बने बरम बाबा.\nबरम बाबा के आस-पास के वातावरन भी मोहक रहे. बेली, अड़हुल, बैजंती आदि फूलन के गंध, अमरूद, सरीफा, अनार, केला, आम आदि के पाकल मीठास, जोतल, कोड़ल, झोरल खेतन के तैयार भइल ढेला से उठत माटी के सोन्हउला सुगंध. एह सब से आवृत ऊ वातावरण अपना ओर आकृष्ट करे खातीर कम ना रहे. ओही वातावरण में कबो नगेसरी फुआ के ताना मारल, त कबो होरील ब भउजी के एक गाल कइल मजाक. लछमीना डोमीन जब टोला में सुपा-बेनिया लेआवस त लाला ब के लग्गे बइठे के चाहस. बरम बाबा के छाया में आपस पसेना पोंछत ऊ हम लइकन खातीर घिरनी बनावत रहस आ आपन सउदा बेंचत रहस. टोला के जवानन द्वारा कबो जहीर ब चुड़ीहारी से लाइफब्वाय साबुन माँग के लहर लुटल जाव त कबो रूप ठाकुर से दाढ़ी बनववला के चर्चा. पारस बीन के गँठल तन के कारन टकटोरल जाव त कबो भीम बाबा के सौ रोग के एक दवाई के विश्लेषण होखे. कबो बकरीदन के धागा कंपनी पर बहस त कबो बूढ़वा बरम बाबा के अथान पर सफाई के चिंता. बरम बाबा सबके साक्षी रहलन. गाँव में डकैती पड़ला के भी, रामलीला के आयोजन के भी. अनगिनत बारात के असरा दे के आव-भगत के भी. बेटी के विदाई के भी. पतोहन के स्वागत के भी. अनेक जग-परोजन उनका सहन में होखे. अनेक हर्ष-अमरख के ऊ गवाह रहले. एही बीच में झगड़ा-लड़ाई, फौज-फौजदारी हमरो टोला में बढ़े लागल.\nसमय बदलल. घटना घटल. रामलीला बंद हो गइल. धीरे-धीरे दियारा से सटल हमरा टोला में चोरी-चमारी बढ़ गइल. नारायनी के बाढ़ से सासत होखे लागल. बलुई माटी पटे लागल. खेतन में ऊपज कम होखे लागल. गंडक के कटान बढ़ गइल. परिवार बढ़े लागल. अनाज के खपत बढ़े लागल. ऊपज घटे लागल. नौजवान भैया लोग दिल्ली, बंबई के रास्ता ध लिहले.\nसमय के उत्पात, जरूरत के मार, अपना पानी के रक्षा के अइसन चिंता भइल कि टोला से सभे पलायन करे लागल. टोला के दायरा सिमटे लागल, नदी के दियारा बढ़े लागल. सभे अपना चादर भर गोड़ पसारे लागल. एन्ने-ओने जगह-जमीन खरीद के झोपड़ी-मकान बनावे लागल. टोला के अधिकतर लोग तमकुही रोड में बस गइल. हमनीयो के. . . . जमीन ओहिजा रहे. बगीचा ओहिजा रहे. बँसवार केहू कहाँ ले जाव?\nबौद्धिक बल के अधिकता वाला लोग आपन दाँव हार के सुख-शांति चाहे. शारीरिक बल के अधिकता वाला लोग दोसरे भाषा बुझे. खैर, ओह परिस्थिति में भी जब हम कबो ऊहाँ जाईं त बरम बाबा के पेड़ के नीचे खड़ा हो के पसेना सूखाईं. पसेना का सूखाईं, उनका छाँव के, उनका स्नेह के, उनका आशीष के अपना में लपेट लेबे के चाहीं. हमार एक जने पट्टीदार हमरा आम के बगीचा पर आपन हक जमावे के कोशिश करें. लाठी के धौंस देखावें. मन में बड़ा क्रोध होखे. हर साल हो हल्ला. जिअत माछी कइसे घोंटाव. तब मन में आवे कि नारायनी ई सब काट लेती त सभे सबूर क लीत.\nसन 2007 में नदी अपना भयंकर रूप में रहली. ओह साल खुब आम फरल रहे. नदी के कटानों तेज रहे. कहे ला लोग कि दू दिन से सिल्ली पड़ल रहे. नदी के धारा खुब गरजे. नदी के ओही प्रलयकारी रूप में बरम बाबा के पेड़ कट गइल. करीब पचास फूट ऊँचा ऊ बरम बाबा के पेड़ एक बेर गिरल त दोहरा के केहू देखिए ना पावल. उनकर चिन्हा नइखे, बाकीर मन में रहि-रहि के इयाद आवते रहेला.\nअंक - 16 (24 फरवरी 2015)


टटका खबर, अतवार, चईत अँजोरिया षष्ठी, 2078 विक्रमी – टटका खबर\nApr 18, 2021 कुश्ती, कोरोना, चारा चोर, छपरा, जहरखुरान, नरेन्द्र कोहली, पश्चिम बंगाल, रामनवमी, लालू प्रसाद, विधानसभा चुनाव, सारण\nना चाहतो बतावहीं के बा कि देश में कोरोना के पसार में आईल तेजी थथमे के नाम नइखे लेत. काल्हु शनीचर का दिने देश में कोरोना के2लाख 34 हजार 692 नया मरीज मिलला का साथही छूताह हो गइल लोगन के गिनिती 1 करोड़ 45 लाख 26 हजार 609 हो गइल. तोस के बाति ई बा कि एहमें से 1 करोड़ 26 लाख 71 हजार 220 लोग एह छूत से छूटियो चुकल बा. दुख के बाति बा कि अबले देश में 1 लाख 75 हजार 640 लोग एह बीमारी से मर चुकल बाड़ें. बेपरवाह लोग का गलत बेवहार से एह पर काबू नइखे मिल पावत. अपना चलते लोग अपना परिवार आ समाजो के खतरा में डाल रहल बा. प्रधान मंत्री नरेन्द्र मोदी के गोहार पर कुम्भ के समापन के एलान करे वाला अखाड़न में तेजी आइल बा. सरकार देश के पूरा संसाधन लगा के कोरोना वैक्सिन के उत्पादन चरम भर करे के गोहारो लगवले बाड़न. देश के विरोधी लोग अइसनो हालात में अराजकता पैदा करे का कोशिश में लागल बा. केहू अपना राज्य में बनल दवाई के देश का दोसरा राज्यन में जाए से रोकत बा त कुछ लोग जान-बूझ के कोरोना वैक्सिन लगवावे के उमिर घटवावे के बयाल देत बा. उनुको मालूम बा कि अबहीं टीका ओतना नइखे बन पावत जवना से एकर इजाजत दीहल जा सको. देश के अतना बड़हन आबादी के सम्हारल आसान नइखे बाकिर जनसंख्या बढ़े से रोके के कोशिश नइखे होखत. कुछ कौम त सब काम छोड़ि के आपन कुनबा बढ़ावे में लागल बाड़ें. कमाए के साधन होखो भा ना जनमावे के जोर कम नइखे पड़त उनुकर.\nआजु पूरा यूपी ल़कडाउन में बा. सोमार भोरे ले सभका के बाहर निकले से मना कइल गइल बा जबले बहुते जरुरी ना हो जाय.\nबिहार में सेना बहाली ला होखे वाला कॉमन एंट्रेंस परीक्षा रद्द कर दीहल गइल बा. आ 25 अप्रैल से दानापुर, रांची, कटिहार, आ मुजफ्फरपुर में शुरु होख वाला सेना भर्ती प्रक्रिया टार दीहल गइल बा,\nदेश के न्यायालयन के काम काज कई बेर मन में सवाल उठा देला, बहुते गरीब कैदी आपन सजा काट लिहला का बादो जेल से रिहा नइखन हो पावत काहे कि उनुकर औकात नइखे कपिल सिबल जइसन वकील खड़ा करे के. अरबों के घोटाला करे वाला कुछ लाख जुरमाना में दे के आ मिलल सजाय के अधवे काटि के जमानत पा लेत बाड़ें. बिहार में चारा चोर का नाम से मशहूर हो चुकल लालू प्रसाद के काल्हु झारखंड उच्च न्यायालय से जमानत मिल गइल. मिलल त जमानत बाकिर लगुआ-भगुआ अइसन जश्न मनावत बाड़ें मानो उनुका के बाइज्जत बरी क दीहल गइल होखे. जेल में होखला का बावजूद सात सितारा इलाज के सुविधा पवले लालू अबहीं दिल्ली एम्स में इलाज करा रहल बाड़ें आ अबहीं ओहिजा से छुट्टी मिले के कवनो उमेद नइखे. परिवार इहो कहत बा कि लालू के एगो बेटी के रोजा रखला का चलते अल्लाह उनुका के नेमत ते दिहलें. आशा कइल जाव का कि परिवार अब बाकायदा मजहब में शामिल हो जाई.\nपश्चिम बंगाल विधानसभा चुनावन के पांचवा डेग काल्हु सकुशल उठ गइल. कुछ जगहा भइल छिटपुट हिंसा का बावजूद करीब 80 प्रतिशत लोग अपना मतदान के अधिकार के इस्तेमाल कइल. उत्तर 24 परगना जिला के कमारहाटी विधानसभा निर्वाचन क्षेत्र में एगो बूथ पर भारतीय जनता पार्टी के पोलिंग एजेंट दिल के दौरा पड़ला का चलते मर गइल. साल्ट लेक के विधाननगर के शांतिनगर में तृणमूल कांग्रेस आ भाजपा के कार्यकर्तन में ढेलाढाली भइल. नादिया के शांतिपुरो में बवाल पर केन्द्रीय बल काबू क लिहलें. कल्याणी में भाजपा नेता के घर पर बम फेंकल गइल आ दक्षिण वर्द्धमान में भाजपा के पोलिंग एजेंट से मारपीट कइल गइल.\nहिंदी के वरिष्ठ साहित्यकार नरेंद्र कोहली के निधन कोरोना छूताह होखला का चलते शनीचर का दिने हो गइल.\nभगवान राम के नगरी अयोध्या में साधु संत अपील कइले बाड़ें ति अबकी के रामनवमी लोगबाग अपना घरहीं मना लेव आ मंदिरन पर भीड़ मत लगावे.\nसारण जिला के मशरक इलाका के कतालपुर गांव के एगो नवही दिशा मैदान ला निकलला का बाद देर ले ना लवटल त ओकर खोज शुरु भइल आ बाद में ओकर लाश नहर में मिलल.\nछपरा जंक्शन से शनिचर का दिने रेल पुलिस पूर्वी चंपारण जिला के अररिया इलाका के एगो आदमी के गिरफ्तार कर लिहलसि. ओकरा पर जहारखुरान होखे के शक बा. ओकरा लगे से पुलिस नशीला दवा बरामद कइले बिया.\nओलम्पिक कोटा हासिल क चुकल पहलवान रवि कुमार कजाकिस्तान के अल्माटी में चलत सीनियर एशियाई कुश्ती प्रतियोगिता में शनीचर का दिने स्वर्ण पदक जीत लिहलें. दोसर पहलवान फाइनल में खेले ना उतरलें त रजत पदक हासिल क के रहि गइलें. एह लोग का अलावा भारत तीन गो कांस्य पदक जीतलसि. एह तरह एह प्रतियोगिता में शामिल सगरी पहलवान कवनो ना कवनो पदक हासिल क लिहलें.


अरे बाप रे बाप!अतना तिलक-दहेज़ रकटुवा ससुरा कहंवा राखी?भिलोटन अपना बेटा खातिर लाख हाथ-गोड़ पटकले, खूब मोलभाव आ हुज्जत कइले, बाकिर नगद-सामान--कुल्हि मिलाके एको लाख ना भेंटा पावल.\nLast Updated: October 27, 2020, 1:19 PM IST\nएने एगो सउंसे सप्ताह के खुशहाली के हफ्ता का रूप में मनावल गइल आ एह में सभे केहू सचहूं के सुख हासिल करे में लवसान रहल. का कारन बा कि तमाम संसाधन के अछइत लोग आपन-आपन दुखड़ा रोवत बा. आजु काहें सुख गदहा के सींग बनि गइल बा? रकटू के सरकारी नोकरिहा बेटा के बियाह में जब बेमंगले तिलक-दहेज़ के ढेरी लागि गइल,त पट्टीदार भिलोटन के करेजा प सांप लोटे लागल. अरे बाप रे बाप!अतना तिलक-दहेज़ रकटुवा ससुरा कहंवा राखी?भिलोटन अपना बेटा खातिर लाख हाथ-गोड़ पटकले, खूब मोलभाव आ हुज्जत कइले, बाकिर नगद-सामान--कुल्हि मिलाके एको लाख ना भेंटा पावल.\nएने रकटुवा के देखऽ!किछु मंगबो ना कइलस आ सभ किछु पाइओ लिहलस. ठीके नू कहल गइल बा--बिन मांगे मोती मिले, मांगे मिले न भीख!अब त भिलोटन के रात के नींन गायब हो गइल, दिन के चैन छिना गइल. दिन-रात ऊ एही सोच-फिकिर में अझुरा गइले कि खुशहाल रकटुवा के परिवार के कइसे जीयल मोहाल कइल जा सकेला? भिलोटन आपन मए काम-धाम भुला गइले आ रकटुवा के तबाह करेके मकसद पर जीव-जान से भीड़ि गइले. भिलोटन खाली एगो अदिमी के नांव भर ना ह. आजुकाल्ह गांव-जवार में अइसने भिलोटनन के भरमार बा. अइसना लोग के दु:ख-तकलीफ के कारन आपन दु:ख-तकलीफ कतई नइखे.\nइन्हिकरा पीर के वजह ई बा कि फलनवां काहें सुखी बाड़न आ कइसे उन्हुकराके बरबाद कइल जा सकेला?उन्हुकरा बरबादी में भलहीं आपन कवनो नफा-नुकसान ना होखे, बाकिर उन्हुकर दु:ख के दिन लवटावे आ उन्हुकरा के दु:खी देखे के सुख त मिलबे करी. आपन एगो आंखि फूटि गइला से 'काना' के विशेषण भलहीं भेंटाउ, बाकिर दोसरा के दूनों आंखि फोरिके 'सूर ' कहिके चिढ़ावे के मजे किछु अउर बा! गांव-गांव में ई लत सुरसा-अस मुंह बवले बढ़ते जा रहल बा. केहू बहरवांसू बहरा से जांगर ठेठाके, नोकरी-चाकरी कऽके दू पइसा गांवें ले आइल, ग॔वई लोग हाथ धोके ओकरा पाछा परि जाता कि कवना तरी ओकरा के कंगाल बनावल जाउ!\nकइसे ओकर जिनिगी नरक में बदलिके जीयल दुलम कऽ दिहल जाउ? खेलबि ना खेले देबि, खेलिए बिगड़बि! पहिले दोसरा के दुःख से लोग दुखी होत रहे आ परदुखकातरता मनई के महान गुन मानल जात रहे. तबे त हरेक इंसान दोसरा के पीर में हाथ बंटावल आपन फरज बूझत रहे--'वैष्णव जन ते तेने कहिए जे पीर पराई जाने हे!' बाकिर अब त पराया सुखे सभसे बड़का दु:ख बनिके करेजा में सालत रहत बा. देवी-देवता-पितरन से अपना बढ़न्ती खातिर ना, दोसरा के तबाही खातिर भखौटी भाखल जात बा. भरभस्ट तरीका अपना के अधिका से अधिका धन संहोथिके भौतिक सुख के ललसा आजु जिनिगी के मकसद बनि गइल बा आ ओही अरथ खातिर मए अनरथ हो रहल बा--'सबहिं नचावत अरथ गोसाईं!'\nअब ले सभसे बड़का धन 'संतोष धन' के मानल जात रहल हा, जेकरा आगा बाकी धन-दउलत धूरि बुझात रहे—\n'गोधन-गजधन-बाजिधन, अउर रतनधन खान.\nजब आवे संतोष धन, सब धन धूरि समान. . '\nमगर अब संतोष कहां!सभ केहू पागल भइल बा--भौतिकता के मृगमरीचिका का पाछा. बाकिर समुंदर के पानी से भला कबो तरास बुझिला!जतने लोग गहिर डुबकी लगावत बा, असंतोष आ पियास अउर बढ़ते जा रहल बा. नतीजा बा तबाही आ दु:ख. पहिले अपना से निचिला तबका के हाल देखिके लोग सुख के अनुभूति करत रहल,बाकिर अब अपना से अधिका वाला के औकात देखिके लोग दु:ख झेलत बा आ भीतरे-भीतर इरिखा के आगी में जरत-बुतात बा.\nसवाल उठत बा, गांव में सुख-सुविधा बढ़ला का बादो का लोग सुखी बा?पहिले अभाव में रहलो पर आंतर के जीवंतता मनई के जिनिगी के जियतार बनवले राखत रहे.\nबाकिर अब टीवी, फ्रिज, लैपटॉप, स्मार्ट फोन, बिजली, फूस-माटी का जगहा पक्का के शानदार कोठी आ किसिम-किसिम के खानपान, रहन-सहन में तरक्की के बावजूद ना त केहू के चेहरा प सुख के भाव झलकत बा आ ना सही माने में जिंदादिली से जिनिगी जीए के कवनो लच्छने लउकत बा. गांव से नोकरी-चाकरी, रोजगार-बैपार खातिर जे नगर-महानगर में जात बा, ऊ गांव के हरदम-हरदम खातिर भुला-बिसरा देत बा. शहर में केकरा फुरसत बा, जे ऊ दोसरा भा बगलगीरो का बारे में सोचो!सभे केहू बा अपने में मगन आ मस्त. उहवां त सभ किछु औपचारिक आ रस्मी बनिके रहि गइल बा. ना केहू से दोस्ती ना केहू से बैर!\nएह से 'कर बँहिया बल आपनो छाड़ि विरानी आस ' के दर्शन में अकेलापन के दंश झेले के त्रासदी. बाकिर गांव के लोग त दोसरेके सुख से फिकिरंत बा. बुरबक मुअले पराया के फिकिरी! स्वामी विवेकानंद जी के अद्वैत दर्शन ई मानेला, जे दुनिया-जहान में जतना जीव बाड़न, सभ एके बाड़न, दोसर केहू हइए नइखे. एह से जब हम केहू के दुःख दे तानी, त खुद दुखी हो तानी आ जब सुख दे तानी, त अपनहूं सुख पावत बानीं. सचहूं सुख पावे खातिर सुख-खुशहाली बांटे के परेला. एही से इहो सवाल उठत बा कि आखिर अनकर सुख छीनेवाला ग॔वई बटमारन से भलमानुस लोग भला कब ले भागत रही?राहुल सांकृत्यायन के सोझ-साफ कहनाम रहे--भागऽ मत, गांव के बदलऽ!सांच सुख पावे खातिर एह पर अमल जरूरी बा.


चंद्रबाबू जतवलें भाजपा नेता लोगन से आपन नाराजगी – टटका खबर\nअमरावती 06 मार्च (वार्ता). आंध्र प्रदेश के मुख्यमंत्री एन चन्द्र बाबू नायडू एह बाति पर नाराज हो गइल बाड़ें कि आंध्र प्रदेश पुनर्गठन अधिनिमय 2014 के प्रावधानन के पूरा करे बदे निशेष राज्य के दर्जा देबे में केन्दमर के आनाकानी पर राज्य विधानसभा में भाजपा नेता बेकार के दलील देत बाड़ें. कहलन कि चूंकि तेलुगू देशम पार्टी केन्द्र में राष्ट्रीय जनतांत्रिक गठबंधन सरकार के सहयोगी बिया, एहसे अपना के रोकत बाड़ें. ना त इृअउरी पुरहर विरोध करतें.\nचन्द्र बाबू कहलें कि प्रदेश भाजपा नेता लोग के दिल्ली जा के अपना केन्द्रीय नेता लोग से बाति करे के चाहीं.\nइहो कहलन कि बहुते संयम का साथ ऊ अबले एह मामिला में 29 बार दिल्ली जा चुकल बाड़ें. चन्द्र बाबू के कहना बा कि ऊ एह मुद्दन पर चरचा करे ला अपना गोल के प्रतिनिधिमंडल केन्द्रीय वित्त मंत्री अरुण जेटली किहां भेजले रहलन. बाकिर ओहसे कुछ खास निकल के सामने नइखे आइल.\nमुख्यमंत्री साफ कहलन कि ऊ राज्य का हित से समझौता ना करीहें. उनुकर कहना रहल कि तेदेपा आ भाजपा के एक दोसरा के आलोचना ना करे के चाहीं आ सभहीं के कोशिश करे के चाहीं कि आंध्र के केन्द्र से उचित लाभ मिले.\nमुख्यमंत्री सदन में बतवलें कि – आंध्र प्रदेश के विशेष श्रेणी के राज्य के दर्जा तेलुगू लोग के भावना से जुड़ गइल बा आ अइसन ना होखले से ओह लोग के पीड़ा हो रहल बा. योद करवलन कि कांग्रेस जनता के भावना नजरअंदाज कइलसि, राज्य के बँटवारा करा दिहलसि आ एही से ओकरा हारे के पड़ल. कहलन कि ऊ त विशेष राज्य का बदले विशेष पैकेजो पर सहमत हो गइलें.\nTags: आंध्र प्रदेश, एन चन्द्र बाबू नायडू, मुख्यमंत्री


गाजीपुर में छह लोग डूबल – टटका खबर\nगाजीपुर में छह लोग डूबल\nगाजीपुर जिला के खालिसपुर में गंगा में नहाए गइल छह लोग डूब गइलें. एहमें से तीन लोग के त नाव वाले बचा लिहले बाकिर तीन लोग के ना बचावल जा सकल. एहमें से दू जने के लाश त मिल गइल बा बाकिर एक आदमी के लाश खोजात बा. सगरी के उमिर एगारह साल से पचीस साल का भीतर रहल.


‘कट्टा तनल दुपट्टा पर’ के शानदार रिलीज – Anjoria\nफेथ इनकारपोरेट के बैनर तर बनल दु गो भोजपुरी सुपर स्टार्स रवि किशन अउर पवन सिंह के फिलिम ‘कट्टा तनल दुपट्टा पर’ पिछला दिने बिहार के 70 गो से अधिका सिनेमाघरन में शानदार ओपनिंग दर्ज करावत रिलीज भइल.\nराखी सावंत आ निर्माता राहुल कपुर के बनावल एह फिलिम में दुनू सुपरस्टारोन के टक्कर सभके बहुत नीक लागत बा. एह फिलिम में दुनू नायकन का बीच अकेली नायिका बाड़ी शुभी शर्मा. एह फिलिम में राखी सावंत, अंजना सिंह आ रिंकू घोष पर फिलिमावल एगो स्पेशल आयटमो बा जवना के देखे वाला बहुते पसंद कइले बाड़न. निदेशक हउवन एम.आई. राज.. साथही एह फिलिम में शाहनबाज खान, माया यादव आ ब्रजेशो त्रिपाठी बाड़ें.\nपवन सिंह आ अक्षरा सिंह क जोड़ी ‘ठोक देब’ फिलिम में


टटका खबर, शुक, २६ नवम्बर – टटका खबर\nतिसरका बेर बिहार के मुख्यमंत्री बने जा रहल नीतीश कुमार आजु पटना के गाँधी मैदान में मुख्यमंत्री पद के शपथ लीहें. साथही में सुशील मोदी के उपमुख्यमंत्री के शपथ दिआवल जाई. २५ गो कैबिनेटो मंत्री बनावल जइहें जवना में १५ गो जदयू से आ १० गो भाजपा से रहीहें. एहसे पहिले राजग के संयुक्त विधायक दल का बइठक में नीतीश के नेता चुनल गइल. नीतीश विधायक लोग से कहलें कि जीत में अगरइला के जरुरत नइखे ना ही प्रतिपक्ष के मजाक उड़ावे के. जनता काम करे खातिर चुनले बिया आ काम में लाग जाये के जरुरत बा.\nमुंबई हमला के दुसरका बरखी आजु पूरा देश में मनावल जा रहल बा. जगहे जगह कार्यक्रम करावल जा रहल बा. मुंबई में सुरक्षा बल के परेड निकालल गइल. बाकिर एह हमला के अकेला जिन्दा बाँचल अपराधी कसाब आजु ले सरकार के दामाद बनल बा. सगरी दुनिया देखलसि बाकिर हमरा देश के न्यायप्रणाली देखावा में विश्वास करेले से आजु ले कसाब के सजा ना दिआवल जा सकल. ओह पुलिस वालन के अफसोस होत होखी कि मार काहे ना दिहली जा एह आदमी के जे आजु ले जिन्दा बा. आ पता ना अगर कोर्ट से सजा मिलियो गइल त कबले ओकरा के सजा दिहल जाई. संसद पर हमला के दोषी अफजाल के सजा सुप्रीम कोर्ट तक बहाल रहल बाकिर कांग्रेस सरकार ओकरा पर आजु ले फैसला ना ले सकल. हँ ओकरा के बचावे का चुप्पा कोशिश में धीरे धीरे फाँसी के सजा पावल हर आदमी के राष्ट्रपति माफ करत जात बाड़ी.\nपुर्वी चंपारण के राजेपुर थाना के नारायणपुर गाँव में नक्सली काल्हु दू आदमी के गोली मार के हत्या कर दिहलें. मौका ए वारदात पर मिलल परचा में ओह लोग के पुलिस के मुखबिर बतावल गइल बा. एगो दोसरा घटना में ओरंगाबाद जिला के नवीनगर थाना के सुदार गाँव में थर्मल पावर परियोजना में काम करे वाला कर्मचारियन का शिविर पर हमला कर के सात गो गाड़ी आ मशीनन के नुकसान चहुँपावल गइल. मौका पर मौजूद सुरक्षा कर्मचारियन के पिटाई कइल गइल. हमलावर नक्सली गिरोह के रहलें सँ.\nअयोध्या के मालिकाना विवाद में आइल फैसला का खिलाफ इलाहाबाद उच्च न्यायालय में दू गो अरजी दाखिल कइल गइल बा. अरजी डा॰ मो॰ इस्माइल फारुखी दाखिल कइले बाड़न. कहले बाड़न कि निर्मोही अखाड़ा के मुकदमा पेश करे के अधिकारे ना रहल काहे कि ओकरा मुकदमा के फैजाबाद का अदालत में खारिज कर दिहल गइल रहे. पुरनका न्यायाधीश धर्मवीर शर्मा के रिटायर हो गइला का चलते न्यायमुर्ति के के दीक्षित के उनुका जगहा पर राखल गइल बा. कोर्ट एह अरजियन पर दस दिसम्बर के सुनवाई करी.\nजे हारेला ओकरा पाछा राजनीति में केहू ना रहि जाव. लालू प्रसाद आ रामविलास पासवान का साथे अब इहे हो रहल बा. लालू के पार्टी के शकुनी चौधरी, जे विधानसभा के उपाध्यक्ष रहलें आ मुंगेर का तारापुर से चुनाव लड़ के हार गइलें, कहले बाड़न कि लालू के पार्टी अध्यक्ष पद से इस्तीफा दे देबे के चाहीं, काहे कि अब ऊ पार्टी के के कहो यादवनो के नेता नइखन रहि गइल. दोसरा तरफ रघुवंश प्रसाद सिंह कहले बाड़न कि पार्टी के हार लोजपा से गठबन्हन का चलते भइल जेकरा के औकात से फालतू सीट दे दिहल गइल रहे. ओने काल्हु रामविलास पासवान हवाई जहाज से दिल्ली चल गइलन. एयरपोर्ट पर उनकर विदाई करे वालन के कवनो भीड़ ना रहे. पार्टी के हार से बेसी अपना दू गो भाई आ दू गो दामाद के हार से दुखी रामविलास पासवान चुपचाप जहाज में चढ़ गइलन.\nकाल्हु अधरतिया का बाद करीब सवा दू बजे रात में पटना का लगे दीदारगंज में गौहाटी नयी दिल्ली संपर्क क्रांति एक्सप्रेस, २५०१ अप, के चार गो बोगी पटरी से उतरि गइलीं सँ. संजोग बढ़िया रहे कि केहू घवाहिल नइखे भइल. बाद में चारो बोगी के छोड़ के बाकी ट्रेन के पटना जंक्शन ले आइल गइल. जहाँ तीन गो नया बोगी जोड़ के ओह लोग के आगा पठावल गइल.\nपटना हाई कोर्ट भोजपुर के एस पी अनिल किशोर यादव का खिलाफ गिरफ्तारी वारंट जारी कर दिहलसि काहे कि एगो फौजदारी मुकदमा में निचला अदालत में गवाहन के हाजिर ना करवलन. एगो आरोपी शिवरतन यादव हाई कोर्ट में जमानत याचिका दाखिल कइले बा कि ओकरा सुनवाई में गवाहन के हाजिर ना भइला का चलते ओकर मामिला के सुनवाई में देरी भइल. एह पर कोर्ट एसपी के हलफनामा दायर करे के कहले रहुवे कि बतावसु कि काहे देरी भइल. बाकिर जब एसपी ना अइलें त कोर्ट उनका खिलाफ गिरफ्तारी के जमानती वारंट जारी कर दिहलसि.\n«« बिहार चुनाव २०१० के विधानसभा क्षेत्रवार परिणाम\nमंत्रियन के विभाग »»


फिल्म फेयर का बाद अब स्टारोडस्ट में मनोज तिवारी – Anjoria\nफिल्म फेयर का बाद अब स्टारोडस्ट में मनोज तिवारी\nभोजपुरी सिनेमा के मेगा स्टार मनोज तिवारी फिल्म फेयर पत्रिका का बाद अब स्टार डस्ट पत्रिको में नजर अइहें. पत्रिका में जगहा भोजपुरी सिनेमा अउर भाषा क बढ़ावा देबे में लागल मनोज तिवारी के हिंदी फिल्म ‘‘गैंग्स ऑफ वासेपुर’’ में उनकर गावल गाना खातिर दिहल गइल बा. स्टार डस्ट अपना जून २०१२ का अंक में मनोज तिवारी के बारे में लिखले बा कि फिल्म के ई गाना ‘‘जियो ए बिहार के लाला…..’’ फिल्म के हाईलाईट बन गइल बा, पत्रिका के कहना बा कि हिंदी फिलिम में गायक के तौर पर सफल भइला का बाद मनोज तिवारी के बतौर एक्टरो हिंदी सिनेमा में पसंद कइल जाई.\n''दिल हो गईल कुर्बान'' के रेकॉर्डिंग शुरू भइल\nफिल्म फेयर में छपला क बाद रिंकू घोष ला बधाईयन क लर लागल


SUSHANT SINGH RAJPUT: भाजपा नेता नारायण राणे के दावा, सुशांत ना कइले रहस आत्महत्या, पेश कइले हत्या के सबूत - खबर भोजपुरी\nBy Khabar Bhojpuri Admin\t On Feb 19, 2022 Last updated Feb 19, 2022\nमहाराष्ट्र के दिग्गज नेता आ केंद्रीय मंतरी नारायण राणे प्रेस कोन्फ्रेंस में ई दावा कइले कि दिवंगत अभिनेता सुशांत सिंह राजपूत आत्महत्या ना कइले रहले, बलुक उनकर मर्डर भइल बा। मंतरी कहले कि 8 जून, 2020 के सुशांत सिंह राजपूत के पहिले के मैनेजर दिशा सालियान के बलात्कार कइल गइल आ ओकरा बाद ह्त्या कs दिहल गइल रहे। दिसा पार्टी में गइले से मिनहा कइले रहली लेकिन उनके जबरजस्ती पार्टी में बोलावल गइल रहे। फेर बलात्कार क के ह्त्या क देहल गइल। जौने घर में ई कुल होत रहल उहवा के सीसीटीवी कैमरा 8 तारीख से पहिलहीं ले निम्मन रहल। अचानक से 13 जून के ही सीसीटीवी हेरा कइसे गइल? मकान में आए जाए आला लोग के एंट्री दर्ज करे आला रजिस्टर के पन्नओ 8 जून के बाद से फाटल काहें बा?\nआगे नारायण राणे कहनें, “अभिनेता ई जान गइल रहनें कि उनकर पहिलकी मैनेजर दिशा सालियन के हत्या भइल बा। ऊ एसे जुड़ल कई गो खुलासो करे आला रहनें। एही से उनकर हत्या क देहल गईल। सुशांत के घरे एगो लाल बत्ती आली गाड़ी आईल रहे। ऊ एगो मंतरी के गाड़ी रहल। ओह गाड़ी से चार लोग निकलल अउर ऊ लोग सुशांत को पकड़ के मारल। रउरा खुदे सोचीं, जब सुशांत के हत्या के पता चलल तब कौनों खास अदमिए के एंबुलेंस काहें बोलावल गइल रहल?\nप्रेस कॉन्फ्रेस में मंतरी आगे कहनें, “बस सुशांत अउर दिशा के हत्या नाहि भइल बा, ई लिस्ट बड़िए लमहर बा। सुशांत सिंह के एगो दोस्त रॉयओ रहल, अब ऊ कहवाँ बानें? सुशांत के घरे पs एगो सावंत नाव के नौकरओ काम करत रहल, अब ऊ कहवाँ बा? दिशा सालियन के बिल्डिंग के चौकीदरओ गाएब बा।बताईं रमेश मोरे अउर जयंत जाधव के हत्या के कइले रहे?”\n2192360cookie-checkSUSHANT SINGH RAJPUT: भाजपा नेता नारायण राणे के दावा, सुशांत ना कइले रहस आत्महत्या, पेश कइले हत्या के सबूतyes


आंध्रप्रदेश में भाजपा के तमिलनाडु दोहरावे ना देब – कहलन नायडू – टटका खबर\nविजयवाड़ा 18 मार्च (वार्ता) आंध्रप्रदेश के मुख्यमंत्री एन चंद्रबाबू नायडू आजु भारतीय जनता पार्टी के चेतवलें कि ऊ राज्य में तमिलनाडु वाली राजनीति दोहरावे के कोशिश मत करे काहे कि हम करे ना देब.\nनायडू तेलुगू नयो साल ‘उगदी’ के अवसर पर आयोजित कार्यक्रम के संबोधित करत रहलें. कहलन कि लोग कइसनो संकट के सामना करे में उनुका से सहयोग करे. कहलन कि भोजपा उनुका के कमजोर करे के कोशिश करत बिया आ ऊ कमजोर भइलें त राज्य कमजोर होखी आ एकर खराब असर एहिजा के लोगन पर पड़ी. 1984 के संकट के याद करावल नायडू कहलन कि जब ओह घरी के प्रधानमंत्री इंदिरा गांधी तब के मुख्यमंत्री एनटी रामा राव के हटवले रही त राज्य के लोग केंद्र के कांग्रेसी सरकार का खिलाफ विद्रोह क दिहले रहल.\nनायडू आजु तुम्मलापल्ली ऑडिटोरियम में आयोजित ‘उगदी’ समारोह में शामिल भइलन आ साथे रहली उनुकर पत्नी भुवनेश्वरी आ नाती नारा देवांश. विधानसभा अध्यक्ष कोदेला शिव प्रसाद राव अउर पर्यटन मंत्री बी. अखिल प्रियो मौजूद रहलें.\nTags: आंध्रप्रदेश, चंद्रबाबू नायडू, तमिलनाडु, भाजपा


मनवे में रहि गइल मन के अरमनवा: हरेश्वर राय\nहरेश्वर राय, जनवरी 29, 2021\nमनवे में रहि गइल मन के अरमनवा ज़िनिगी में आगी लगवनी सजनवा। कांछत कीच हमरी बितली जवनिया अंखियो से देखनी ना रेल रजधनिया चाभे के मिलल ना एको बीड़ा पनवा। कुल्लुए घुमवनी ना मनलिए घुमवनी गोवा के बीचवो ना आजुले देखवनी हम प मारेला ठाठा देवरा दुसमनवा। हमरी जिनिगी कबे फागुन ना अइले ओठवा पर हंसी के फूल ना फुलइले हड़वा में जड़वा बनवलस मकनवा। हरेश्वर राय, सतना, म.प्र.\nअकरात मकरात सकरात बड़ी भारी: हरेश्वर राय\nअकरात मकरात सकरात बड़ी भारी। मरलन जा चूरा कुल्हि सुखारी दहारी।। खूंटा उखड़ गइलन फूट गइलन नाद। अब चरने प बइठताड़ें घर के दामाद।। दूह दही भईल बाटे गऊओं में सपना। आंख भइलि गड़हा मुंह भइल ढपना।। अब कोरोनवे कटाता कोरोनवे दंवाता। कोरोनवे के रोटी अब सब केहू खाता।। कमाए केहू अउर आ खाए केहू अउर। भईंस होली ओकरे जेकरा पासे लउर।। हरेश्वर राय, सतना, म.प्र.\nफूल बनके रह गइल: हरेश्वर राय\nचुप्पे से आइल पुरवइया, कनवा मे कुछ कह गइल। परबत बरोबर रहल पतझड़, भरभरा ऊ ढह गइल।। जतना ऊंच खाला रहल ह, हो गईल साफे बरोबर। ओठ जवन ह रहल झुराईल, फूल बनके रह गइल।। फुलवरिया के फेंड से कोइलर, लागल तान अलापे। हरियरिया जलधार बनल, आ खेते बधारे बह गईल।। तितली रानी तितलीन संगे निकलल सैर सपाटा प। फूलन के दोकान मे जाके कीनलस आ बेसह गइल।। मकरंदा पगला आवारा फट फुलवारी में ढुक गइल। जवने मिलली कली राह में अंकवरिया में गह गइल।। हरेश्वर राय, सतना, म.प्र.\nहम बोकरा के बार हईं\nहम्हीं सिअरु के सार हईं हमहीं कुकुर बिलार हईं हम्हीं गदहा हम्हीं ऊल्लू हम बोकरा के बार हईं। हम्हीं खुजली हम्हीं दाद हम्हीं हरामी के औलाद सतभतरी से हईं जामल हम दोगला हतेआर हईं। हमहीं बेंग हईं कुइयां के हम्हीं भार हईं भुईयां के करे कटोरा जन्मे से बा हम पकवा भिखार हईं।\nनया साल प\nनया साल प दिया दीं, पिया जी चुनरी नया साल प। चुनरी दियाइ दीं, किनवाइ दीं पियरी नया साल प। पिछिलका बरीसवा रहल ह बड़ी भारी कारी कारी बदरिन के रहल सोर जारी अब जाके फटली, बलम जी बदरी नया साल प। मईहर आ मथुरा बिन्हाचल घुमवाई दीं बाबा बिस्वनाथ जी के दर्शन कराई दीं तब जाके पपवा, बलम जी उतरी। नया साल प।\nमोरी मईया जी\nकर जोरि बिनती करीला सुरसती मोरी मईया जी हे वीणापाणि! होखीं ना सहईया मोरी मईया जी। अज्ञान के अन्हरवा अंबिका लिखत बा बरबदिया सुर- ताल मतिया के माई हो होखत बा दुरगतिया डूबत बिया नदिया बीचवा नईया मोरी मईया जी। हम मुरुख अज्ञानी बानी ज्ञान के ज्योति जला दीं हमरी जेठ जिनिगिया मईया सुंदर फूल खिला दीं हे माहमाया! परत बानी पईंयां मोरी मईया जी। आरे आंखि अछइत ए अम्बे! भईल बानी आन्हर भरल बा जिनिगिया में मईया खाली डील- डाबर दीं ना कुल्हि मरजवन के दवईया मोरी मईया जी।\nरउरे नमवा नन्दकुमार गोबर्धनधारी ए हरी\nरउरे नमवा नन्दकुमार गोबर्धनधारी ए हरी रउरे हईं किसन मुरारी रास बिहारी ए हरी।। राउर जनम भूमि हे केशव हउवे मथुराधाम स्याम रंग बदरी से लेके हो गइनी घनस्याम रउरे पार्थ सारथी मधुसूदन चक्रधारी ए हरी। कंसारी गोबिंदा छलिया मोहन मदन मनोहर मायापति माधव रउरा जी बनवारी मुरलीधर कंसन असुरन के नास करीं असुरारी ए हरी। यादवेन्द्र गिरधर गोपेश्वर योगिपति अघहारी देवकी नंदन रास रचईया रउरा कुंज बिहारी एक बेर भठयुग में पधारीं लीलाधारी ए हरी।\nरउरा बेटियन के खूबिए पढाईं भाईजी\nरउरा बेटियन के खूबिए पढाईं भाईजी रउरा बेटियन के खूबिए खेलाईंं भाईजी। भेदभाव के भूत भगाईं, प्रेम के जोत जलाईं नेह छोह के डालीं खाद, सुंदर फूल खिलाईं रउरा बेटियन पर खूबिए इतराईं भाईजी। दरवाजा घर के खोलीं, खुला समर में लड़े दीं ऊंचा से ऊंचा परबत प, छोड़ीं ओहके चढ़े दीं रउरा बेटियन के बेनिया डोलाईं भाईजी। तनिका सा ढीली छोड़ब त, ध ली ई आकास चान-सुरुज नियन फैलाई, दुनिया में परकास रउरा बेटियन के खूबिए बढ़ाईं भाईजी। एगो हंथवा में पेन धरा दीं, दोसर में तलवार नाया नाया गीत लिखे दीं, आ भरे दीं हूंकार रउरा बेटियन के निरभय बनाईं भाईजी।


मोदी सरकार के दुसरका दौर के पहिलका मंत्रिमंडल विस्तार – टटका खबर\nJul 7, 2021 मंत्रिमंडल विस्तार, मोदी सरकार\nमोदी सरकार के दुसरका दौर के पहिलका मंत्रिमंडल विस्तार में आजु जे लोग मंत्री पद के शपथ लीहल ओह लोग के क्रमवार नाम बा –\nपन्द्रह गो कैबिनेट मंत्रियन में – 1. नारायण राणे (महाराष्ट्र के मुख्यमंत्री आ शिवसेना के नेता रहलें), 2. सर्बानंद सोनोवाल (असम के मुख्यमंत्री रहलें), 3. डॉ विरेन्द्र कुमार (मध्य प्रदेश के दलित चेहरा), 4. ज्योतिरादित्य माधवराव सिंधिया (कांग्रेसी सरकार में मंत्री रहलें), 5. रामचन्द्र प्रसाद सिंह (जदयू अध्यक्ष, कूर्मी नेता, आईएएस अफसर रहलें), 6. अश्विनी वैष्णव (ओडिसा से आईएएस अफसर रहलें), 7. पशुपति कुमार पारस (भाई के गोल लोजपा के हथिया लीहलें, भतीजा के दलन करे वाला दलित नेता), 8. किरण रिजिजू (पदोन्नत, बौद्ध), 9. राज कुमार सिंह (पदोन्नत ), 10. हरदीप सिंह पुरी (पदोन्नत, सिख, आईएफएस रहलें), 11. मनसुख मंडाविया (पदोन्नत), 12. भूपेन्द्र यादव (संगठन से सरकार में), 13, पुरुषोत्तम रुपाला (पदोन्नत, पाटीदार समुदाय से), 14. जी किशन रेड्डी (पदोन्नत), अउर 15. अनुराग सिंह ठाकुर (पदोन्नत).\n28 गो राज्य मंत्रियन में शामिल बाड़ें –\n1.पंकज चौधरी (पूर्वांचल के कुर्मी नेता), 2. अनुप्रिया पटेल (अपना दल के कुर्मी नेता, मंत्रिमंडल में वापसी), 3. सत्यपाल सिंह बघेल, 4. राजीव चन्द्रशेखर, 5. शोभा करंदलाजे (ब्राह्मण), 6. भानु प्रताप सिंह वर्मा, 7. दर्शना विक्रम जरदोश, 8. मीनाक्षी लेखी (दिल्ली से अकेला नाम), 9, अन्नपूर्णा देवी, 10. ए नारायण स्वामी, 11. कौशल किशोर, 12. अजय भट्ट, 13. बनवारी लाल वर्मा, 14, अजय कुमार, 15. देवू सिंह चौहान, 16. भगवन्त खुबा (लिंगायत नेता), 17. कपिल मरेश्वर पाटिल, 18. प्रतिमा भौमिक (त्रिपुरा से), 19. डॉ सुभाष सरकार, 20. डॉ भगवत किशन राव कराड़, 21. डॉ राजकुमार रंजन सिंह (मणिपुर से), 22. डॉ भारती प्रवीण पवार, 23. विश्वेश्वर टुडू, 24. शान्तनु ठाकुर (मटुआ समुदाय से), 25. डॉ मुंजापारा महेन्द्रभाई, 26. जॉन बारला (ईसाई), 27. एल मुरुगन, 28. निशिथ प्रामाणिक.\nसभे या त वकील, डॉक्टर, आईएएस, आईएफएस, इंजीनियर, पीएचडी, भा प्रोफेसर बाकिर एकहू अनपढ़ ना मिलल भाजपा के. एकएकगो बौद्ध, सिख, आ ईसाई, बाकिर एकहु मुसलमान भाजपा के ना मिलल मंत्री बनावेला. सभे हिन्दी भा अंगरेजी में किरिया धइल. यूपी से7गो, गुजरात से5गो मंत्री.


होम > उत्पादों > स्टील कॉइल स्लिटर\n(स्टील कॉइल स्लिटर के लिए कुल5उत्पादों)\nShandong Zecheng CNC Machinery Co., Ltd is one of the स्टील कॉइल स्लिटर leading brands in China. It is the factory & supplier specializing in manufacturing स्टील कॉइल स्लिटर. Offer high quality स्टील कॉइल स्लिटर atacheap wholesale price.\nथोक चीन से स्टील कॉइल स्लिटर , लेकिन कम कीमत के अग्रणी निर्माताओं के रूप में सस्ते स्टील कॉइल स्लिटर खोजने की आवश्यकता है। बस स्टील कॉइल स्लिटर पर उच्च गुणवत्ता वाले ब्रांडों पा कारखाना उत्पादन, आप आप क्या चाहते हैं, बचत शुरू करते हैं और हमारे स्टील कॉइल स्लिटर का पता लगाने के बारे में भी राय, आप में सबसे तेजी से उत्तर हम करूँगा कर सकते हैं।


चहेता कलाकारन साथे काम कइला के आपन सौभाग्य बतवलन इम्तियाज़ शेख – Anjoria\nचहेता कलाकारन साथे काम कइला के आपन सौभाग्य बतवलन इम्तियाज़ शेख\nSep 4, 2014 इम्तियाज शेख, औरत खिलौना नहीं\nनिर्देशक असलम शेख के जल्दिए रिलीज होखे वाली फिलिम ‘औरत खिलौना नहीं’ से अपना फ़िल्मी करिअर के शुरूवात करे जात इम्तियाज़ शेख से पिछला दिने बात करे के मौका मिलल. पेश बा ओही बातचीत के कुछ हिस्सा :\nआपन पहिलका फिलिम ‘औरत खिलौना नहीं’ क के कइसन लागल?\nपहिला फिलिम रहे से मेहनतो खूब कइले बानी एह में. जहाँ ले बात कइसन लगला के बा त बहुते कुछ अइसन भइल जवन भर जिनिगी याद राखब. सब मिला के हमरा त बढ़िए लागल एह में काम क के.\nपापा असलम जी के निर्देशन में काम करे में अनुभव?\nपापा से त बचपने से सीखत आवत बानी. उहाँके निर्देशन में बनल फिलिमो देखत आइल बानी. घर में हमनी का बाप बेटा हईं स बाकिर शूटिंग बेरा त निर्देशक आ अभिनेते वाला रिश्ता होला. जइसे उहाँ के सबका साथे व्यवहार करीलें ओइसने हमरो साथे भइल. रिश्ता काम का बीचे ना आइल कबो.\nकुछ अपना किरदार का बारे में?\nनामे से जाहिर बा कि ई फिलिम महिला सशक्तिकरण के थीम पर बा. हमार किरदार एगो अइसन लड़िका के बा जे बेसहारा लड़िकियन आ मेहरारूवन के मदद करत रहेला. केहू का साथे कुछ गलत होखे त पुलिस से पहिले खुद चहुँप जाला आ अपना हिसाब से फैसला कर देला. अपराधियन के सजा देत एह किरदार के एक्शन सीन देखेवालन के रोमांचित करी.\nखाली एक्शने बा कि रोमांसो करे के मिलल?\nजी. फिलिम में एक बेर अइसनो होखत बा कि अपना प्यार से सामना हो जाता आ हम रोमांटिक हो जात बानी. एगो रोमांटिक गानो हमरा प फिलिमावल गइल बा. ओकरे के दर्शक जरूरे पसंद करीहें.\nबड़का स्टारन संगे काम करे के अनुभव कइसन रहल?\nबहुते बढ़िया. मनोज तिवारी जे के त हम बहुते आदर करीलें. उहाँ संगे फिलिम क के कतना थ्रिल मिलल हमरा बता ना सकीं. कबो अइसन सोचलो ना रहीं. रिंकू घोष आ मोनलिसा हमार चहेता कलाकार हईं जा आ एह सभका साथे काम क के बहुते खुशी मिलल हमरा.\nअउरियो कवनो फिलिम में काम करत बानी?\nजी हँ. एकरा बाद एगो रोमांटिक लव स्टोरी वाली फिलिम आई हमार. एकर अबहीं प्री-प्रोडक्शन के काम चलत बा आ दिसंबर ले शूटिंग शुरु होखे के उमेद बा.\n“तक़दीर का फैसला” में संजना सिल्क के जलवा\nरवि किशन के फिलिम ‘योद्धा’ के ऐतिहासिक ओपनिंग


धनंजय तिवारी जी के लिखल भोजपुरी कहानी दुःखवा हरेलू हो बेटी | जोगीरा\nHome भोजपुरी साहित्य भोजपुरी कथा-कहानी धनंजय तिवारी जी के लिखल भोजपुरी कहानी दुःखवा हरेलू हो बेटी\nपरनाम ! स्वागत बा राउर जोगीरा डॉट कॉम प, रउवा सब के सोझा बा धनंजय तिवारी जी के लिखल भोजपुरी कहानी दुःखवा हरेलू हो बेटी, पढ़ीं आ आपन राय जरूर दीं कि रउवा धनंजय तिवारी जी के लिखल भोजपुरी कहानी ( Bhojpuri Kahani) कइसन लागल आ रउवा सब से निहोरा बा कि एह कहानी के शेयर जरूर करी।\nअलोक जी के सिर में कई दिन से असहनीय दर्द रहे। दर्द के दवाई के कुछ असर ना होत रहे। पिछला कुछ दिन से पैर में थोड़ा सूजन भी आ गईल रहे अउरी उलटी भी होखे। वृद्धाश्रम से एम्बुलेंस कुछे देर में उनके हॉस्पिटल ले जाए वाला रहे। एम्बुलेंस अबे आईल ना रहे । ओही के इन्तजार में उ आंखी बंद क के बईठल रहले। आजू उनका कुसुम के बहुत इयाद आवत रहे। बयिठले बईठल पता ना कब उनकर दिमाग में अतीत के बात घूमे लागल।\n“बाबूजी रउवा सर में बहुत तेज दर्द बानू? रुकी हम रउवा सिर में तेल लगा के दबा देतानी” आठ साल के कुसुम उनके अपना सिर के दबावत देखली अउरी कहली।\nकुछे दिन पहिले अलोक जी के पत्नी के असामयिक देहांत भईल रहे अउरी उ अपना पीछे अलोक जी के साथे आठ साल के कुसुम अउरी6साल के अभिषेक के छोड़ गईल रहली। सिर दर्द के बेमारी अलोक जी के बचपन से ही रहे। बचपन से लेके जवानी तक माई अउरी शादी के बाद पत्नी उनका सिर में तेल लगा के दबा देउ लोग। ओईसे उनके आराम मिल जाऊ। लेकिन पाहिले माई अउरी ओकरा बाद पत्नी के गईला के बाद अब इ करे वाला के रहे। आजू कुसुम के बात सुनके आंखी गिल हो गईल। ओइदिन उनका अहसास भईल कि बेटी में औरत के सगरो रूप छिपल होला।\nकुसुम आके उनका सिर पर तेल रखके दबावे लगली अउरी अलोक जी अनायासे गा उठले- दुखवा हरेलू हो बेटी, आंखी के पुतरिया।”\nसाचो में कुसुम अईसने रहली। जेतना दिन उनका साथे रहली, कबो अपना बाबूजी के दुःख परेशानी के बढे ना दिहली। हरदम कोशिश करस कि बाबूजी के कवनो तकलीफ ना होखे। कुसुम अउरी अभिषेक के चिंता के चलते ही अलोक जी दुसर शादी ना कईनी। कुसुम पढ़े में बहुत तेज रहली अउरी डॉक्टर बने चाहत रहली।\n12 वि में जब निमन अंक से पास भयिली त अपना मन के बात बाबूजी के बतवली। बाबूजी दुबिधा में रहनी। अभिषेक दुयिये साल पाछे रहले अउरी उनका के भी इंजीनियरिंग पढावे के रहे। ओकरा बाद कुसुम के शादी भी करे के रहे। एगो हाई स्कूल के क्लर्क के नौकरी से इ बिलकुल संभव ना रहे। इ दुविधा अलोक जी के खात रहे। बाबूजी के चुप्पी से कुसुम बाबूजी के परेशानी समझ गईली। अभिषेक के पढाई ज्यादा जरूरी रहे। कुछ दिन बाद उ खुदे आपन मन बदल देहली अउरी बी ए में एडमिशन करवा लेहली।”\n“एम्बुलेंस आ गईल। चली अलोक जी।” वृद्धाश्रम में ही उहाँ के सहपाठी, पाटिल साहब आवाज देहले। अलोक जी अतीत में से वर्तमान में आ गईले अउरी कुर्सी से उठ के चल देहले।\nहॉस्पिटल में अलोक जी के देखते डॉ के इ अनुमान हो गईल कि उनका पैर के सूजन अउरी सर दर्द सामान्य नईखे। फेरु उ अपना शंका के आधार पर दू तीन गो टेस्ट लिखले।\nदू दिन में टेस्ट के परिणाम आ गईल अउरी डॉक्टर के जवन शंका रहे उ सच साबित भईल। अलोक जी के दुनु किडनी ख़राब हो गईल रहे। आश्रम के संचालक के लगे अभिषेक के बतवला के अलावा कवनो दुसर चारा ना रहे। वृद्धाश्रम के भी आपन कुछ सीमा रहे। बुढ पुरनिया के वृद्धाश्रम रख के देख भाल कईल अलग बात रहे अउरी बेमारी के इलाज करावल अलग। किडनी फेल भईला के बाद दुयिगो रास्ता रहे- यात नियमित डायलसीस होखे या फेरु किडनी बदलावों अउरी इ दुनु तरीका बहुते महंगा रहे। वृद्धाश्रम ऐ खर्च के वहन करे में संभव ना रहे।\nअलोक जी के पूरा उम्मीद रहे कि उनका कुछु ना होई। अभिषेक बचा लिहे। परिवार समेत विदेश शिफ्ट होत समय अभिषेक के कहल बात उहाँ के निमन से इयाद रहे अउरी ओयिपर पूरा भरोसा भी रहे।\n“बाबूजी रउवा तनिको चिंता मत करेब। हम बानी नु। कवनो भी दिक्कत होई, जब हमार जरुरत लागी हम आ जाएब” जात घरी अभिषेक अलोक जी से वादा कईले रहले। गयीला के बाद हफ्ता में एक दू बार हाल चाल भी लेत रहले। पिछले कुछ दिन से महीना पंद्रह दिन पर फ़ोन आवे। अलोक जी समझत रहले। नौकरी में आदमी के व्यस्तता भी त बढ़ जाला। ऊपर से आनी देस।\nसंचालक अलोक जी के बात अभिषेक से करा देहनी। बेमारी सुनके अभिषेक घबरा गईले। फेरु बाबूजी के हिम्मत देहले अउरी कहले कि उहाँ के कुछु ना होई। कंपनी में छुट्टी के बात क लेतानी अउरी छुट्टी मिलते आएब। तबले कुछ पईसा भेज देतानी। अभिषेक के बात से अलोक जी के आधा बेमारी एहिंगा ठीक हो गईल। ओकरा बाद अभिषेक कुछ पईसा भी भेज देहले। कुछ दिन उहाँ के डायलसीस भईल।\nलेकिन ओकरा बाद पहिले अभिषेक के फ़ोन आवल बंद भईल अउरी ओकरा बाद पईसा आवल भी। संचालक महोदय फ़ोन क के थक गईले पर यात अभिषेक के नंबर पहुच के बाहर आवे या फेरु केहू फ़ोन ना उठावे।\nअलोक जी की स्थिति ख़राब होखे लागल। अब उनका समझ में आ गईल रहे कि जवना बेटा खातिर उ कवनो उठाह ना छोडले रहले। जेकरा भविष्य खातिर ओतना मेधावी लईकी के भविष्य पर रोक लगा देहले उ उनके बरसो से छलत आईल रहे। पहिले जब उ कहलस कि गाँव के घर दुआर बेच के मुंबई में फ्लैट खरीद के शिफ्ट हो जाईल जाई काहे से कि बच्चन के पढाई के स्कोप ओयिजा नईखे त उनका इ बात सही लागल रहे। ओकरा बाद जब बेटा के विदेश में नौकरी हो गईल अउरी उ कहले कि काहे ना फ्लैट के भाडा पर दे दिहल जाऊ अउरी रउवा वृद्धाश्रम में शिफ्ट हो जाई। ओईसे राउर मन भी लागल रही अउरी बच्चन के भविष्य खातिर कुछ पईसा भी जमा हो जाई। उनका तबहियो अभिषेक पर कवनो शक ना भईल। पर अब उहाँ के सब बुझा गईल रहे। उनकर बेटा उनके छल लेले रहे। लेकिन इ दुःख उ केकरा से कहबो करस। अपना जन्मला के छलल सबसे कहल भी त ना जा सकेला। हालांकि आश्रम के सब साथी लोग बुझ गईल रहे। उहो लोग त अपना के ही छलल रहे लोग।\nअलोक जी के गिरत हालात पर पाटिल साहब बड़ा दुखी रहले। उ रोज रोज उनसे पूछस कि कवनो अउरी नजदीकी रिश्तेदार नईखे। पर उ कुछु ना बतावस अउरी अब बता के भी का होईत। कुसम अपना परिवार में रच बस गईल रहली। उनकर आपन कुल जिम्मेदारी रहे। ओके छोड़ के उनकर देखभाल कहाँ संभव रहे। ऊपर से अतना बड बेमारी। उनके अपना कष्ट के बता के भी दुखी कईला से का फायदा। वईसे भी उ आपन जिनगी आपन संपत्ति सब त बेटा के नावे क देहले रहले। जब उहे धोखा दे देहलस फेरु अब कवन आस बचल रहे।\nधीरे धीरे अलोक जी के हालत ख़राब होखे लागल। आश्रम में सब केहू जान गईल रहे कि अब उ ढेर दिन में मेहमान नईखन। हरमेशा उ अपना विस्तर पेर लेटल रहस। उलटी अउरी दस्त भी खूब होखे। जब भी उनका सर दर्द होखे, मुह से अनायास ही इ गाना उनका मुह से निकल जाऊ- दुखवा हरेली हो बेटी। आश्रम के सब केहू ऐ गाना से परिचित हो गईल रहे।\nओइदीन सर में भी बहुत दर्द रहे अउरी उ आधा बेहोशी में लेटल रहले। केहू धीरे धीरे आके उनकर सर सहलावे लागल। सिर पर जानल पहचानल नवरत्न तेल के खुसबू से उनका बड़ा राहत मिलल अउरी उ गा उठले- दुखवा हरेली उ बेटी, आंखी के हो पुतरिया।”\nगावत गावत उ रूक गईले अउरी चिहा के ताके लगले। पहिले त उनका देख के विश्वासे ना भईल। उनका सिरहाने कुसुम बईठ के सिर दबावत रहली।\n“बाबूजी गांई ना” उ सुसकत कहली “काहे चुपा गईनी” जबाब में अलोक जी के रोवाई फूट पडल अउरी कुसुम भी रोवे लगली।\nबाबूजी से कुसुम के बस एके शिकायत रहे कि अतना कष्ट चुपचाप सह गईनी पर उनका काहे कबो ना बतवनी। हालाँकि उनका मालूम रहे कि उनका कष्ट ना होखो एही खातिर उहाँ के उनसे इ सब ना बतवनी। बाबूजी सज्जनता से उनका मन बाबूजी खातिर स्थान अउरी उच हो गईल रहे।\nसामान्य होते ही अलोक जी के मन में इ सवाल आईल कि आखिर कुसुम के कईसे उनका बारे में पता चलल ह। “तहके अभिषेक भेजले बाड़े नु?” उ सोच के पूछले।\nकुसुम ना में मूडी हिला देहली अउरी पास ही खड़ा पाटिल साहब के तरफ देखे लगली। फेरु पाटिल साहब बतवले कि रोज रोज उनका मुह से बेटी के गाना सुनके इ शक भईल रहे कि जरूर उनके केहू बेटी बा जेकरा खातिर उ गीत गावेले। फेरु काफी खोजला के बाद उनका डायरी में कुसुम के नंबर मिलल रहे अउरी उ उनके फ़ोन कईले रहले।\nकुछ देर में संचालक के साथे कुसुम के पति भी आ गईले। आश्रम से जाए के सारा औपचारिकता उ पूरा क देले रहले अउरी उनके ली जाए खातिर बाहर उनकर कार इतजार करत रहे।\n“अब हमार अंतिम समय नजदीक बा। हमके अपना साथे ले जाके तह लोग काहे परेशानी उठाव तार लोग?” ओ लोग के मन के इच्छा जान, अलोक जी कहले।\n“अईसन बात मत कही बाबूजी” कुसुम उनका मुह पर हाथ रखत कहली “हम अपना खून के आखिरी कतरा तक रउवा के बचावे खातिर बहा देब। रउवा कुछु ना होई ”\nफेरु कुसुम अपना मन के बात बता देहली। उ अलोक जी के आपन किडनी देबे के तय क लेले रहली।\nअलोक जी आगे कुछु ना कहले। वृद्धाश्रम के सगरी साथी लोग भारी मन से उनके विदा कईल लोग। सबके मन में इ अफ़सोस रहे कि काश ओ लोग के भी एगो कुसुम जईसन बेटी रहिती। फेरु ओहू लोग के भी वृद्धाश्रम में जिनगी ना बितावे के पडित।\nकार में अलोक जी लेटल रहनी। उनकर मूडी में गोदी में रखके कुसुम दबावत रहली अउरी भर रास्ता अलोक जी इहे गावत रहले -दुखवा हरेलू हो बेटी।\nधनंजय तिवारी जी के अउरी रचना पढ़े खातिर क्लिक करीं\nदुःखवा हरेलू हो बेटी\nपिछला लेखसौरभ भोजपुरीया जी के लिखल भोजपुरी कहानी आपने ठग गईल\nअगिला लेखचना दाल तड़का बनावे के विधि


मतदाता सूची – टटका खबर\nमहिला मतदातन ला खास मतदाता पुनरीक्षण\nजौनपुर.उ.प्र. 06नवम्बर (वार्ता) चुनावन मे महिला लोगन के अधिका भागीदारी सुनिश्चित करावे ला जौनपुर जिला में मे सात नवम्बर के महिला मतदाता बनावे ला खास मतदाता पुनरीक्षण अभियान चलावल जाई. जिला निर्वाचन अधिकारी सह जिलाधिकारी सुहास एल वाई ई जानकारी देत बतवले कि सात नवम्बर के जिला के सगरी मतदान केन्द्रन पर महिला बी.एल.ओ.मौजूद रहीहें.


मांगलिक गीतन में प्रकृति-वर्णन – भोजपुरी साहित्य सरिता\nकुल्हि हमरे चाही\nतनि दूरे रह मर्दे.......?\nए बाबू ! सपना सपने रहि जाई\nआपन ढेंढर भूलि दोसरा के फुल्ली निहारे के फैसन\nअनुवाद के बाद के माने-मतलब\nमांगलिक गीतन में प्रकृति-वर्णन\nOctober 14, 2021 bss\nलोक-जीवन में आदमी के सगरो क्रिया-कलाप धार्मिकता से जुड़ल मिलेला। आदमी एह के कारन कुछू बुझेऽ। चाहे अपना पुरखा-पुरनिया के अशिक्षा आ चाहे आदमी के साथे प्रकृति के चमत्कारपूर्ण व्यवहार। भारतीय दर्शन के मानल जाव तऽ आदमी के जीवन में सोलह संस्कारन के बादो अनगिनत व्रत-त्योहार रोजो मनावल जाला। लोक-जीवन के ईऽ सगरो अनुष्ठान, संस्कार, व्रत, पूजा-पाठ, मंगल कामना से प्रेरित होला। ई सगरो मांगलिक काज अपना चुम्बकीय आकर्षण से नीरसो मन के अपना ओर खींच लेला। एह अवसर पर औरत लोग अपना कोकिल सुर-लहरी से अंतर मन के उछाह प्रकट करेला लोग। औरतन द्वारा गावे वाला गीतन में अवसर के अनुसार वर्णन के विषय तऽ होखबे करेला, सथवे ओह लोक-गीतन के उछाह में प्रकृतियो के नइखे भुलावल जा सकत। मंगल कामना वाला ओह लोक-गीतन में प्रकृति के सुन्दरता के साथ बनल रहेला।\nसाँच कहल जाला कि लोकगीत तऽ प्रकृति के उद्गार होला। साहित्य के छंदबद्धता आ अलंकारन से मुक्त मानवीय संवेदना के संवाहक के रूप में मधुरता बहा के आम आदमी के भी तन्मयता के लोक में पहुंचा देला। लोकगीत तऽ सामान्य आदमी के सहज संवेदना से जुड़ल रहेला। ओह गीतन में प्रकृति के सौंदर्य के बड़ा बढि़या प्रस्तुति कइल गइल बा। प्रकृति के वर्णन बा तऽ मन-भावनी सावनी महीनो के वर्णन मिली। सावन के महीना में प्रकृति के हरिहरी भरल सुन्दरता चारू ओर परिलक्षित होला। आकाश में करीआ-करीआ बदरी देख के संयोगिनी औरत पेड़ पर झूला डाल लेली। ओह बेरा झूला झूलत जवन गीत गावल जाला, ओह के कजरी कहल जाला। कजरी में बेला-चमेली आदि के फूल फूलाइल बल्लरीअन के सुन्दर वर्णन मिलेला। रउरो देखीं ना, –\nबेला फूले असमान\nगजरा केकरा गरे डालीं जी।\nप्रकृति के संगीतमयी कहल जाला। जब प्रकृति गुनगुनाले तबे लोकगीतन के वास्तविक जनम होला। तरह-तरह के दृश्यन के सहज असर के कारने तऽ लोकगीत प्रकृति के रस में लीन हो जाले। कजरी, झूला, हिंडोला, आल्हा, गोधन, छठ आदि एकर प्रमाण हऽ। कातिक के अँजोरिया छठी के छठ व्रत कइल जाला। ओह अवसर पर निर्जलो व्रत रहला पर औरत लोग भाव-विभोर हो के गीत गावेला लोग। ओह गीतन में धार्मिक मनोभाव उजागर होला। धरम के नाम पर प्रचलित विश्वास पारिवारिक विचार के बल देला। ऊहे पारिवारिक विचार, घरेलू निष्ठा आ आत्मा के संयम आदि छठ गीत के विषय हऽ। ओह गीतन में हर जगह कोंहड़ा, नेबूआ, केरा, हरदी, ओल, कोन, सुथनी आदि सामानन के वर्णन मिलेला। देखीं ना, –\nकवन देई के अइले जुड़वा पाहुन,\nकेरा-नारियर अरघर लिहले।\nएगो चित्र अउरी देखीं। देखीं नाऽ, एगो भक्त परिवार छठ माई के पूजा करे नाव से घाट पर जाता। गंगा जी के झिलमिल पानी से चित्र और निखर जाता –\nगंगा जी के झिलमिल पनीया\nनइया खेवे ला मल्लाह,\nताही नइया आवेले कवन बाबू\nये कवना देई के साथ।\nगोदिया में आवेलें कवन पूत\nये छठी मइया के घाट।।\nसामाजिकता के जिंदा राखे खतिरा लोकगीतन में लोक संस्कृतियो के सहेजल जरूरी बा। कहल जाला कि लोकगीत ना रहीत तऽ पागलन के संख्या बढ़ गइल रहीत। एतने ना, लोकगीतन के कारने ही आजुओ सबके आपन गाँव-गिराव ईयाद आवेला। आजुओ ईहाँ के गाँवन में, जहवाँ छठ, पिडि़या, बहुरा, पनढरकऊआ आदि लोक व्रत-त्योहार लोक उत्सव के रूप में जीवित बा, ओहिजा प्रकृति भी जीवित बाऽ। शहर के गति से पिछुआइल लोक-गाँवन में सालो भर मौसम के अनुसार फल-फूल, साग-सब्जी के मनमौजी लता-लड़ी बेसुध होके घरन के छत-छान्ह पर पसरल रहेली आ अपना उन्मादल हरिहरी से मानव-मन के आकर्षित करत रहेली। सगरो मोहबे करेला। छठीए के गीत में एगो अउरी वर्णन देखीं, –\nकेरवा जे फरेला घवद से,\nओहपर सुगा मेरड़ाय,\nसुगवा के मरबो धनुष से,\nसुगा गिरे मुरछाय।\nबियफे के पूजा में केरा के पूजा होखे चाहें रोजो साँझि के तुलसी के पूजा, प्रकृति रानी सब जगह वर्णित रहेली। हर मांगलिक अवसर पर झुण्ड में औरत लोग जब गीतन के झूम-झूम के गावेला लोग, तऽ ओहके झूमर कहल जाला। झूमरो में तुलसी के वर्णन देखीं, –\nअपने त जाले रामजी कासी नहाए\nहमरा के छोड़ले महा जाल\nअकेले जीअरा तुलसी के\nछोड़ दिहले राम।\nआदमी के जिनगी में बिआह सबसे प्रसिद्ध आ प्रधान संस्कार हऽ। संसार के सगरो जाति-संप्रदाय में ई संस्कार बड़ा उछाह से मनावल जाला। बिआह के मांगलिक बेला पर गावे जाए वाला गीतन में आनन्द आ उछाह के सथवे करूणा आ वेदनो के मिश्रण रहेला। वइसे तऽ दूल्हा-दुलहिन कीहाँ गावे जाए वाला गीतन में अंतर होला, बाकिर तबो प्रकृति के सानिध्य रहेला। सगुन के गीत में आम के पेड़ के वर्णन देखीं, –\nअमवा के देखुअन मोंजरिया लिहले\nचेरिया बलकवा लिहले\nअरे, ओही रे सगुन राम गइले\nसीता के लेअइले\nकोसिला मनवा हरषित।\nराम जी मर्यादा पुरुषोत्तम के सथवे लोक-जीवन के महानायक हवें। मांगलिक गीतन में राम-कृष्ण के चर्चा जरूर होला। राम जी के बारात के आराम करे खातिर बरगद, आम आ महुआ के जुड़ल पेड़ अच्छा मानल जाला। देखीं एगो बिआह के गीत जेहमें सबके वर्णन बा, –\nअमवा महुइया, बरगद जुड़ी छँइया\nआरे जँहवा तेतर के ई गाछ\nऊहे दल उतरी।\nबिआह के विधान में चउथारी होला। ओह चउथारी में ईनार के साथे पीपरे के पेड़ के परिक्रमा कइल जाला। चउथारी के अलावा धार्मिको लगााव के कारन पीपर के पेड़ के वर्णन लोक-कंठ से खूबे होला। एगो वर्णन रउरो देखीं, –\nहम चली अइनी बरम बाबा आस हे\nदीं ना बरम बाबा अपने सुहाग हेऽ।\nध्यान से देखल जाव तऽ भोजपुरी में देवीओ-देवता से जुड़ल अनगिनत गीत मिलेला। आराधना करे वाला लोग अपना-अपना तौर-तरीका से अपना आराधक के कृपा पावे के बेचैन लउकेला लोग। ओह आराधक लोग पर आधारित गीतन में लवंग, इलायची, पान, सुपारी के वर्णन खूबे मिलेला। रउरो एगो देवी-गीत देखीं, –\nसुन्दर बा सेनुरा\nसुन्दर बा पान-सुपारी\nदेवी माई के वर्णन होई तऽ नीम के वर्णन होखबे करीऽ। देवी माई नीम के डाढ़ पर आसन लगावत आ झूला-झूलत वर्णित होली। पचरा आदि में तऽ रउरो सुनले होखेब। एगो गीत देखीं, –\nनीमिया के डाढ़ मइया\nबइठे आसन मारी\nकी झूली-झूली ना,\nमइया गावेली गीत\nकी झूली-झूली ना।।\nदेवता में भगवान शिव सहज रूप से अपना पुजारी लोग पर प्रसन्न हो जाले। शिवजी के एही भोलापन के कारण भोला कहल जाला। भोला भंडारी के प्रसन्न करे खातिर भांग-धतूरा के जरत पड़ेला। देखीं, –\nखोआ मलाई शिव के मनहीं ना भावे\nभंगिआ के गोला कहाँ पाईं हो\nशिव मानत नाही।\nका ले के शिव के मनाईं हो\nशिव मानत नाहीं।।\nई कहल जाला कि भगवान शिव भांग के सथवे धतूरो पीए लेऽ आ मगन रहेलेऽ। अड़भंगी शिवजी के गीतन में धतूरो के वर्णन मिलेला। एगो उदाहरण देखीं, –\nफूलवा लोढली गउरा\nधतूरा तुरली गउरा,\nपतवा लिहली सुरकाई\nए शिव छोड़ दीं झीनी साड़ी।\nएकरा बाद शिवजी के बेलपत्तर भावेला। उनका स्तुति के बेलपत्तरो के वर्णन देखीं, –\nपूड़ी-कचैड़ी शिव के मनहीं ना भावे\nबेलवा के पात कहाँ पायीं हो\nऔरत लोग हमेशा दबावल गइल बा लोग। ओह लोग के गोड़ में कुल, खानदान, मान, मर्यादा, शील, सुभाव के बेड़ी लगावल बा, बाकिर अगर ईमानदारी से सोचल जाव तऽ औरत ना चहती तऽ लोकगीत एतना समृद्ध भइल रहीत? ई तऽ सभे जानेला कि अधिकांश लोकगीतन के रचइता लोग के नामे नइखे पता। एह हाल में अगर केहू सजोवले बाऽ तऽ ऊ हमरा-रउरा घर के नारीए बाड़ी। वर्तमान समय में आधुनिकता शहरन से हो केऽ भले गाँवन-देहातन के लोक-जीवन में आपन रंग जमा लिहले बाऽ, बाकिर अवसरे विशेष पर सही, आजुओ कहीं मांगलिक गीत सुनाला तऽ प्रकृति के विषद वर्णन आत्मा के तृप्त कऽ देला। मन के विभोर कऽ देला। एक बेर रउरो ध्यान तऽ देऽ के देखीं। ई पक्का बा कि राउरो मन अघाऽ जाई।\nकेशव मोहन पांडेय\nआलेखकेशव मोहन पांडेय\nहम गाँव क हईं गँवार सखी\nघेरी घेरी बरसे बदरिया\nOctober 15, 2021 bss 0\nफगुआ: बसंत के मदनोत्सव में पुरखन के बैदई\nबसंत के मौसम में पहिला रंग अबीर बसंत पंचमी जवन माघ शुक्ल पंचमी के होला। एहिजे...\nफगुआ फगुआ नइखे रह गइल\nफगुआ निअराते मन अगराये लागत रहे। भौजी सब से अझुराये के मोका मिल जाई -ई सोच...\nभोजपुरी बालगीतः खेलवना\nभोजपुरी बालगीत विविधता से भरल बा बाकिर भोजपुरी साहित्य के इतिहास में एह विषय पर चरचा...


जिला खातिर, सारन जिला देखल जाय।\nछपरा में राजेंद्र सरोवर\n38.26 किमी2 (14.77 बर्गमील)\nभोजपुरी, उर्दू, अंगरेजी\nछपरा(कैथी: 𑂓𑂣𑂩𑂰) भारत के बिहार राज्य के एकदम पच्छिमी हिस्सा में बसल एगो महत्वपूर्ण सहर हऽ। ई सारण प्रमंडल आ सारन जिला के मुख्यालय भी हऽ। शहर के लोकेशन इलाका के दू गो बिसाल नदी गंगा आ सरजू के संगम के लगे, सरजू के उत्तरी (बायाँ) तीरे पर बाटे। वास्तव में ई शहर उत्तर प्रदेश से कुछ मिनट के दूरी पर मौजूद बा।\nगोरखपुर-गुवाहाटी रेलमार्ग पर छपरा रेलवे स्टेशन एगो महत्वपूर्ण जंक्शन ह जहवां से गोपालगंज एवं बलिया खातिर रेललाइन जाला |\n4.1 खेती और खनिज\n4.2 उद्योग और व्यापार\n6 सोनपुर मेला\n7 परसिद्ध लोग\n25 डिग्री 50 मिनट उत्तर अक्षांश तथा 84 डिग्री 45 मिनट पूरूबी देशान्तर। ई घाघरा नदी के उत्तरी घाट प बसल बा। इहाँ से कुछे दूर गइला प गंडक के गंगा के साथे विलय हो जाला, जवना के गंगा-गंडक के संगम कहल जाला। पुरनिया लोग बतावेला की पाहिले सोनपुर मेला संगम के भीरी लागत रहे लेकिन अब संगम दूर घूसुक गइल बा।\nअईसन कहल जाला की इहाँ के दाहिआवाँ महल्ला में दधीचि ऋषि के आश्रम रहे । इहाँ से पाँच मील पछिम में रिविलगंज बा , जहाँ गौतम ऋषि के बसेरा बतावल जाला, ऊहाँ कार्तिक पूर्णिमा के दिने एगो बरिआर मेला लागेला। ईहो कहल जाला की छपरा से2कोस प चिरान छपरा बा जहाँ पौराणिक राजा मयूरध्वज के राजधानी अऊरी च्यवन ऋषि के आश्रम रहे। ऊहाँ भारतीय पुरातत्व बिभाग के ओर से कोड़ाई के काम चल रहल बा जहां से इहाँ के इतिहास के बारे में कुछ बडहन जानकारी मिले के उम्मेद बा|छपरा से लगभग 17 कोस दूर पूरब गंडक नदी के तट प सोनपुर बा जवन हरिहर क्षेत्र के नाम से विख्यात बा। अईसनो कहल जाला की इहें गज अऊरी ग्राह के जुध भइल रहे।\n18वीं शताब्दी में डच, फ़्रांसीसी, पुर्तग़ाली और अंग्रेजन के द्वारा इहाँ शोरा-परिष्करण इकाइअन के सूरू भइला के बाद गंगा नदी के किनारे छपरा बाज़ार के रूप में पनपल। 1864 में इहाँ नगरपालिका के गठन भइल रहे।\n2011 की जनगणना के अनुसार छपरा सहर के कुल आबादी 3,248,701 बा।\nखेती और खनिज[संपादन करीं]\nई सहर प्रमुख रेल व सड़क मार्ग से जुड़ल बा अऊर एगो कृषि व्यापार केंद्र ह।\nउद्योग और व्यापार[संपादन करीं]\nशोरा और अलसी तेल प्रसंस्करण इहाँ के प्रमुख उद्योग बा।\nशिक्षण संस्थान[संपादन करीं]\nएह सहर में कईएक गो पार्क, जयप्रकाश विश्वविद्यालय, बिहार विश्वविद्यालय से मान्यता प्राप्त महाविद्यालय अऊरी कामेश्वर सिंह दरभंगा संस्कृत विश्वविद्यालय से संबद्ध एगो महाविद्यालय बा।\nसोनपुर मेला[संपादन करीं]\nइहाँ शिव और विष्णु के मंदिर एके साथे बा। कार्तिक पूर्णिमा के दिने सोनपुर के बिख्यात मेला लागेला अऊरी महिनन चलेला। मौर्य कुल के राजा लोगीन इहें से हाथी, घोड़ा, ऊटन के खरीदत रहले, एह से एकर प्राचीनता के पता चलेला। आजु-काल्ह एह मेला में गेरुअन के बिक्री में कमी आइल बा। एकर मुख्या वजह केरल से आवे वाली हाथियन के बेचे प कचहरी के रोक लगवल कहल जात बा। अबहियो महिना भ खातिर ई मेला बरिआर जमघट बन जाला। सोनपुरे में रेलवे अस्टेसन भइला के चलते इहाँ चहूपल आसन बा। ई मेला जगजीवन पूल के नियरे लागेला। जाड़ के दिन में गंडक के पानी हाड़ कपावेलायक पाला हो जाला। मेला में हर तरह के पालतू जानवर बेचल जालें। छपरा में कईकगो अस्कूल-कवलेज बा अऊर पढाई के प्रसार हो रहल बा। जिला में चीनी के कईकगो कारखाना बा।\nपरसिद्ध लोग[संपादन करीं]\nराजेंद्र प्रसाद - भारत के पहिला राष्ट्रपति, राजेंदर बाबू के पढ़ाई लिखाई हेइजे भइल रहे।\n↑ Kali Kinkar Datta (4 June 2015). RAJENDRA PRASAD. Additional Director General (Incharge), Publications Division, Ministry of Information and Broadcasting,. पप. 12–. ISBN 978-81-230-2197-3. CS1 maint: extra punctuation (link)\nसारण प्रमण्डल के शहर आ नगर\nसारण प्रमण्डल टॉपिक\nदूसर प्रमण्डल में\nशहर आ नगर\n"https://bh.wikipedia.org/w/index.php?title=छपरा&oldid=666170" से लिहल गइल\nएह पन्ना पर आखिरी बेर संपादन6मार्च 2020 के 12:21 बजे भइल रहल।


भोजपुरी लघुकथा किरिया | दिलीप पैनाली | जोगीरा\nHome भोजपुरी साहित्य भोजपुरी लघुकथा भोजपुरी लघुकथा किरिया | दिलीप पैनाली\nपरनाम ! स्वागत बा राउर जोगीरा डॉट कॉम प, आज रउवा के सामने बा दिलीप पैनाली जी के लिखल भोजपुरी लघुकथा किरिया पढ़ीं सभे आ शेयर करीं।\n“बताईं सभन आज के ई सभा काहे ला बोलावल गइल बा”खटिया का पाटी के दहिना हाथ से धऽ के बइठते जगधारी पाँडे जदुनंदन तेवारी से पूछले?\n“काका जब से बनियापुर मेला के बैलहटी लागल शुरू भइल बा, हमनी घोर बिपति में पड़ गइल बानी”जदुनंदन कहलें।\nऊ काहे हो, मेला का कारण एह गाँव पर बिपति!\nहँ काका सउँसे गांव लमहर बिपति में पड़ गइल बा। रउआ त बँगाल ध लेनी, पहिले परबे तीजे आवतो रहनी तऽ अब साफे ना आईं।अबकि सात बरिस बाद राउर आगमन भइल बा। राउर आइल सुन सभ बिरादर राय कइलसऽ जे रउए हमनी के एह बिपति से मुक्ति दिआवे के उपाय बता सकऽतानी। काहे कि अबहीं ले हर गाढ़ बिपति में रउए सहायक होत आइल बानी।\nत सुनी ई बिपति कइसन बा ” जब से ई बैलहटी शुरू भइल बा, गांव के जतना हीत लोग बा सभे आपन बैल लिहले दुआर पर हाज़िर हो जाता। ओह लोग के खिआवल ओह लोग का बैल के खिआवल, माने गंजने गंजन। जवन गवत आठ नव महिना चलत रहल ह ऊ छवो महिना नइखे चलत। एकही गो दुआर पर पाँच गो सात गो बैल, ना बान्हे के दवर ना सुते के दवर। बहिनउरा से, ममहर से, फूफूहर से, समधियाना से, सढूआना से,समधी का समधी का समधियाना से, माने मत पूछीं मउअत सक्षात मउअत।\n“हँ हो ई त बड़ बिपति बुझाता। त का सब केहू एह बिपति से पाछ छोड़ावल चाहऽता, ना केहू अइसनो बा जेकरा एह से कवनो असुविधा नइखे” जगधारी पाँडे पूछलें?\nना ना सभे हरान परेशान बा! रउए कवनो उपाय करीं।\nजगधारी पाँडे काफी समृद्ध व्यक्ति रहस, सैकड़न बिगहा के जोतवइया। लेकिन अब ऊ गांव छोड़ देले रहस। बँगाले में लइका लोग का लगे रहे लागल रहस। ऊ गांव का लोग के समस्या सुन बहुत सोंच बिचार कइके कहलें “अगर सारा गांव किरिया खा लेवे कि हमनी कवनो संबधी के, जे बैल ले के बैलहटी में आई, अपना दुआर पर ना रखेम सऽ, त एह बिपति से बाचल जा सकऽता”। का कहनाम बा रउआ सभन के?\nसारा गांव एक स्वर में कहलस” हँ हमनी किरिया खा के कहऽतानी जे बैलहटी में बैल बेचे आइल संबंधी के अपना दुआर पर ना राखेम सऽ।”\nसब लोग अपना अपना जगही ई खबर दे दिहलस, तबे के किरिया खा के बनल परंपरा आज ले चलत बा।\nपिछला लेखमिश्रवलिया के बाबा महेन्दर मिसिर : निर्भय नीर\nअगिला लेखश्लीलता आ अश्लीलता : डॉ. जयकान्त सिंह